8. การจัดการ

8.1 โครงสร้าง การจัดการ

1) บริษัทและบริษัทย่อย (ยกเว้นบริษัทไทยลามิเนต แมนูแฟคเจอเรอร์)

โครงสร้างกรรมการบริษัทประกอบด้วยคณะกรรมการ ทั้งหมด 4 ชุด

คณะกรรมการบริษัทฯ

 คณะกรรมการบริหาร

กรรมการตรวจสอบและกรรมการอิสระ 

กรรมการกำหนดค่าตอบแทน

  1. คณะกรรมการบริษัท

ณ วันที่ 31 ธันวาคม 2552 บริษัทมีกรรมการทั้งหมด 8 ท่าน ดังนี้

1. นายบัญชา องค์โฆษิต ประธานกรรมการและกรรมการผู้จัดการ

2. นายแพทย์ทองดี ชัยพานิช กรรมการและกรรมการอิสระ

3. พลโท นายแพทย์สุปรีชา โมกขะเวส กรรมการและกรรมการอิสระ

4. นายปัญจะ เสนาดิสัย กรรมการ

5. แพทย์หญิงจันทิมา องค์โฆษิต กรรมการ

6. นางอุบล จิระมงคล กรรมการและกรรมการอิสระ

7. นางวรลักษณ์ องค์โฆษิต กรรมการและกรรมการบริหาร

8. นางศิริพรรณ สันธนะพันธ์ กรรมการและกรรมการบริหาร

กรรมการผู้มีอำนาจลงนามแทนบริษัท มีดังนี้

นายบัญชา องค์โฆษิต นางวรลักษณ์ องค์โฆษิต นายปัญจะ เสนาดิสัย นางจันทิมา องค์โฆษิต และ
นางศิริพรรณ สันธนะพันธ์ กรรมการสองในห้าคนนี้ลงลายมือชื่อร่วมกันและประทับตราสำคัญของบริษัท
ทั้งนี้ ไม่มีข้อจำกัดเกี่ยวกับอำนาจของกรรมการ

  การแต่งตั้งและการพ้นตำแหน่งของกรรมการบริษัท ฯ

1.  ให้ที่ประชุมผู้ถือหุ้นเลือกตั้งกรรมการโดยใช้เสียงข้างมาก
    โดยผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อหนึ่งเสียงและสามารถเลือกตั้งกรรมการเป็นรายบุคคล
    ทั้งนี้ กรรมการผู้ที่มีกำหนดครบวาระในปีนั้นๆ จะงดใช้สิทธิ์ในการออกเสียงลงคะแนน

2.  ในการประชุมสามัญประจำปีทุกครั้ง ให้กรรมการออกจากตำแหน่ง 1 ใน 3
    ถ้าจำนวนกรรมการที่จะแบ่งออกให้ตรงเป็นสามส่วนไม่ได้ก็ให้ออกโดยจำนวนใกล้ที่สุดกับส่วน 1
    ใน 3

3.  นอกจากการพ้นตำแหน่งตามวาระแล้ว กรรมการพ้นจากตำแหน่งเมื่อ

-   ตาย

-   ลาออก (มีผลบังคับนับตั้งแต่วันที่บริษัทฯได้รับจดหมายลาออกจากกรรมการ)

-   ขาดคุณสมบัติหรือมีลักษณะต้องห้ามตามมาตรา 68 แห่งพระราชบัญญัติบริษัทมหาชน พ.ศ 2535

-   ที่ประชุมผู้ถือหุ้นลงมติให้ออกตามมาตรา 76 แห่งพระราชบัญญัติบริษัทมหาชน จำกัด พ.ศ 2535

-   ศาลมีคำสั่งให้ออก

4.  ในกรณีที่ตำแหน่งกรรมการว่างลง เพราะเหตุอื่นนอกจากคราวถึงออกตามวาระ
    ให้คณะกรรมการคัดเลือกบุคคลซึ่งมีคุณสมบัติและไม่มีลักษณะต้องห้ามตามข้อบังคับของบริษัทฯ
    เข้าเป็นกรรมการแทนในการประชุมคณะกรรมการถัดไป
    เว้นแต่วาระของกรรมการจะเหลือน้อยกว่าสองเดือนก่อนการประชุมสามัญผู้ถือหุ้น
    มติของคณะกรรมการต้องประกอบด้วยคะแนนเสียงไม่น้อยกว่าสามในสี่ของจำนวนกรรมการที่ยังเหลืออยู่
    บุคคลซึ่งเข้ามาเป็นกรรมการแทนอยู่ในตำแหน่งได้เพียงเท่าวาระที่ยังเหลืออยู่ก่อนการประชุมสามัญผู้ถือหุ้นเท่านั้น

ขอบเขตและอำนาจหน้าที่ของคณะกรรมการบริษัทฯ 

-   กำหนดวิสัยทัศน์ พันธกิจ นโยบาย แผนการดำเนินงานและแผนงบประมาณ
    และควบคุมการปฏิบัติงานของผู้บริหารระดับสูงให้เป็นไปตามนโยบายอย่างมีประสิทธิภาพและก่อประสิทธิผล
    เพื่อความมั่นคงและผลประโยชน์ที่สมดุล และยั่งยืนของทุกฝ่ายที่เกี่ยวข้อง

-   จัดการบริษัทให้เป็นไปตามกฎหมาย วัตถุประสงค์ ข้อบังคับของบริษัท
    และมติของที่ประชุมผู้ถือหุ้นด้วยความซื่อสัตย์ สุจริต และระมัดระวังรักษาผลประโยชน์ของบริษัท

-   พิจารณาและกำหนดแนวทางกลยุทธ์การบริหารงาน

-   พิจารณาแผนการดำเนินงาน และพัฒนาขีดความสามารถ ขององค์กรให้แข่งขันได้ในระดับ
    สากล

-   ประเมินผลการดำเนินงานและการปฏิบัติงานของผู้บริหาร

-   กำกับดูแลและสอบทานให้มีระบบรายงานทางการเงินที่โปร่งใส ถูกต้องและเพียงพอ

-   ปฏิบัติตามหลักการการกำกับดูแลกิจการของบริษัทอย่างเคร่งครัด

-   พิจารณาค่าตอบแทนกรรมการและผู้บริหาร ให้เกิดประโยชน์สูงสุดและยั่งยืนต่อบริษัทและผู้ถือหุ้น

-   กำกับดูแลกระบวนการแต่งตั้งและเลือกตั้งกรรมการบริษัทให้มีความโปร่งใสและ ชัดเจน

-   ควบคุมดูแลจัดการ การขัดแย้งทางผลประโยชน์ใดๆ ในบริษัท

-   ควบคุมดูแลการเปิดเผยข้อมูลและการสื่อสารใดๆ ในองค์กร

-   พิจารณาแต่งตั้ง สรรหา ผู้บริหารมาทดแทนตำแหน่งใดๆ ในกรณีที่จำเป็น

-   วางแผนนโยบาย และการบริหารงานของบริษัท ตลอดจนตรวจสอบผลการดำเนินงานของบริษัท

2. คณะกรรมการบริหาร

ณ วันที่ 31 ธันวาคม 2552 บริษัทมีกรรมการบริหารทั้งหมด 3 ท่าน ดังนี้

1. นายบัญชา องค์โฆษิต ประธานกรรมการ/กรรมการผู้จัดการ

2. นางวรลักษณ์ องค์โฆษิต กรรมการ/ผู้อำนวยการสำนักบริหาร

3. นางศิริพรรณ สันธนะพันธ์ กรรมการ/ผู้จัดการทั่วไป

ขอบเขตและ อำนาจหน้าที่ของคณะกรรมการบริหาร

-   กำกับดูแลการปฏิบัติงานของฝ่ายบริหาร ให้ดำเนินงานภายใต้นโยบายต่างๆที่กำหนดไว้
    รับผิดชอบโดยรวม
    และควบคุมค่าใช้จ่ายและงบลงทุนตามขอบเขตที่คณะกรรมการอนุมัติในแผนงานประจำปี0

-   ตรวจสอบผลการดำเนินงานตามนโยบายการบริหาร และกำหนดทิศทาง กลยุทธ์
    และแผนงานในการปฏิบัติงานให้บรรลุเป้าหมายสูงสุด

-   รับผิดชอบต่อผลการปฏิบัติงานของฝ่ายบริหาร และให้คำปรึกษาในการแก้ไขปัญหา
    เพื่อที่จะบรรลุเป้าหมายอย่างมีประสิทธิภาพ

-   ควบคุมงบประมาณค่าใช้จ่ายของบริษัท
    ตามที่คณะกรรมการมอบหมายหรือตามที่ระบุในแผนงานประจำปี

-   รับผิดชอบและอนุมัติการจัดหา วงเงินกู้ระยะสั้นและระยะยาว และการเปิด-ปิดบัญชีของบริษัท

-   ให้ข้อมูลและคำแนะนำแก่คณะกรรมการเพื่อช่วยประกอบการตัดสินใจใดๆที่เกี่ยวข้องกับบริษัท

-   แก้ไขปัญหาหรือความขัดแย้งใดๆ ที่มีผลกระทบกับองค์กร

-   ดำรงไว้ซึ่งการสื่อสารที่มีประสิทธิภาพต่อผู้มีส่วนเกี่ยวข้อง

-   พิจารณาเรื่องการระดมทุนของบริษัทเพื่อนำเสนอต่อคณะกรรมการบริษัท

-   อนุมัติการแต่งตั้งที่ปรึกษาด้านต่างๆที่จำเป็นต่อการดำเนินงานของบริษัท

ทั้งนี้ การมอบอำนาจดังกล่าวข้างต้นให้แก่คณะกรรมการบริหารนั้น
ต้องอยู่ภายใต้หลักเกณฑ์ของกฎหมายและกฎระเบียบของบริษัท
และในกรณีที่การดำเนินการใดที่มีหรืออาจมีผลประโยชน์หรือบุคคลที่อาจมีความขัดแย้ง
(ตามประกาศของคณะกรรมการ ก.ล.ต.)
คณะกรรมการบริหารไม่มีอำนาจอนุมัติการดำเนินการดังกล่าว
โดยคณะกรรมการบริหารจะต้องนำเสนอเรื่องดังกล่าวต่อคณะกรรมการบริษัท
เพื่อให้คณะกรรมการบริษัทพิจารณาต่อไป

3. คณะกรรมการตรวจสอบ

ณ วันที่ 31 ธันวาคม 2552 บริษัทมีกรรมการตรวจสอบทั้งหมด 3 ท่าน ดังนี้

1. นายแพทย์ทองดี ชัยพานิช ประธานกรรมการตรวจสอบ

2. พลโท นายแพทย์สุปรีชา โมกขะเวส กรรมการตรวจสอบ

3. นางอุบล จิระมงคล กรรมการตรวจสอบ

คุณสมบัติของคณะกรรมการตรวจสอบ

-   เป็นอิสระจากฝ่ายบริหารและผู้ถือหุ้นหลักในการควบคุมทั้งในการตรวจสอบหรือซักถาม

-   มีความรู้ ความสามารถด้านธุรกิจ บัญชี และการเงินเพียงพอที่จะเข้าใจ แก้ปัญหา
    และให้คำแนะนำได้

-   สามารถที่จะหาข้อมูลและเอกสารที่เกี่ยวข้องทั้งจากฝ่ายบริหารและพนักงานของบริษัทฯ
    และติดต่อ สอบถามกับผู้ตรวจสอบภายนอกโดยตรงได้

-   สร้างเครือข่ายอิสระในงานด้านการตรวจสอบภายใน และติดตามงานเพื่อเสนอต่อ
    คณะกรรมการตรวจสอบ

-   ให้การสนับสนุนการทำงานของคณะกรรมการบริษัทฯ และผู้บริหารอย่างเต็มที่
    แบ่งเบาภาระหน้าที่ความรับผิดชอบของคณะกรรมการบริษัทฯ
    ลดความเสี่ยงที่อาจจะเกิดขึ้นกับบริษัทฯ สร้างความเชื่อมั่นให้กับผู้ถือหุ้น
    และสร้างประโยชน์สูงสุดให้กับบริษัทฯ

  ขอบเขตอำนาจหน้าที่และความรับผิดชอบของคณะกรรมการตรวจสอบ

-   สอบทานให้บริษัทมีรายงานทางการเงินที่ถูกต้องและเพียงพอ
    โดยจัดให้มีผู้สอบบัญชีเข้าร่วมประชุมด้วยทุกไตรมาส

-   สอบทานให้บริษัทมีการปฏิบัติตามกฎหมายว่าด้วยพระราชบัญญัติหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทยและกฎหมายอื่นใดที่เกี่ยวข้องกับธุรกิจของบริษัท

-   พิจารณาการเปิดเผยข้อมูลของบริษัทในกรณีที่เกิดรายการที่เกี่ยวโยงกันหรือรายการที่อาจมีความขัดแย้งทางผลประโยชน์ให้มีความถูกต้องครบถ้วน

-   สอบทานให้บริษัทมีระบบการควบคุมภายในและระบบการตรวจสอบภายในที่เหมาะสมและมีประสิทธิผล
    รวมทั้งมีหน้าที่สอบทานรายงานผลการตรวจสอบ
    แนวทางการตรวจสอบและประเมินผลการตรวจสอบการดำเนินงานด้านต่างๆของบริษัท
    ตามวิธีการและมาตรฐานที่ยอมรับโดยทั่วไปและประสานงานกับผู้สอบบัญชีของบริษัท

-   พิจารณา คัดเลือก และเสนอแต่งตั้งผู้สอบบัญชีของบริษัท
    รวมทั้งการพิจารณาเสนอค่าตอบแทนการสอบบัญชี

-   ประเมินความเสี่ยงที่สำคัญของบริษัทและให้คำแนะนำในการลดความเสี่ยง

-   ให้ความเห็นชอบการแต่งตั้ง โยกย้าย และการพิจารณาความดี ความชอบ
    หรือการลงโทษหัวหน้าหน่วยงานการตรวจสอบภายในของบริษัท

-   ให้ความเห็นชอบแผนงานการตรวจสอบของหน่วยงานการตรวจสอบภายใน

-   พิจารณางบประมาณ และอัตรากำลังของหน่วยงานการตรวจสอบภายใน

-   พิจารณาประเมินผลการกำกับดูแลกิจการของคณะกรรมการตรวจสอบและจัดทำเป็นรายงานเปิดเผยไว้ในรายงานประจำปีของบริษัท

-   ประธานกรรมการตรวจสอบหรือกรรมการตรวจสอบต้องเข้าร่วมประชุมผู้ถือหุ้นของบริษัทเพื่อชี้แจงในเรื่องที่เกี่ยวกับคณะกรรมการตรวจสอบ
    หรือการแต่งตั้งผู้สอบบัญชี

-   พิจารณาทบทวนเพื่อปรับปรุงกฎบัตรคณะกรรมการตรวจสอบเป็นประจำทุกปี
    (หากมีความจำเป็น)

-   ปฏิบัติการอื่นใดตามที่คณะกรรมการมอบหมาย
    รวมทั้งการแต่งตั้งหัวหน้าหน่วยงานการตรวจสอบภายในหรือการแต่งตั้งผู้จัดการอาวุโสจากสำนักงานเลขานุการมาเป็นเลขานุการคณะกรรมการตรวจสอบ

คณะกรรมการอิสระ

คณะกรรมการอิสระ ประกอบด้วยกรรมการ 3 ท่าน ดังนี้

1. พลโท นายแพทย์สุปรีชา โมกขะเวส กรรมการอิสระ

2. นายแพทย์ทองดี ชัยพานิช กรรมการอิสระ

3. นางอุบล จิระมงคล กรรมการอิสระ

  คณะกรรมการบริษัทฯ ได้กำหนดนิยามความเป็นอิสระของกรรมการ
  ซึ่งสอดคล้องกับหลักเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์
  (ก.ล.ต.) และตลาดหลักทรัพย์แห่งประเทศไทย (ต.ล.ท.) ดังนี้

-   ต้องถือหุ้นไม่เกิน 1% ของจำนวนหุ้นที่มีสิทธิออกเสียงทั้งหมดของบริษัท บริษัทใหญ่ บริษัทย่อย
    บริษัทร่วม หรือนิติบุคคลที่อาจมีความขัดแย้ง (นับรวมบุคคลที่เกี่ยวข้องตามมาตรา 258
    ตามกฎหมายหลักทรัพย์)

-   ไม่เป็นกรรมการที่มีส่วนร่วมในด้านต่างๆ ดังนี้

-   การบริหารงาน

-   พนักงาน

-   ลูกจ้าง

-   ที่ปรึกษาที่ได้รับเงินเดือนประจำ

-   ผู้มีอำนาจควบคุมของบริษัท บริษัทใหญ่ บริษัทย่อย บริษัทร่วม บริษัทย่อยลำดับเดียวกัน

-   นิติบุคคลที่อาจมีความขัดแย้ง (ปัจจุบันและช่วง 2 ปีก่อนได้รับการแต่งตั้ง)

-   ไม่มีความสัมพันธ์ทางธุรกิจ เช่นเป็นลูกค้า คู่ค้า เจ้าหนี้/ ลูกหนี้การค้า เจ้าหนี้/ลูกหนี้เงินกู้
    เป็นต้นรวมทั้งไม่มีผลประโยชน์หรือส่วนได้เสีย ไม่ว่าทางตรงหรือทางอ้อม
    ทั้งในด้านการเงินและการบริหารงานของบริษัทฯ และบริษัทในกลุ่ม
    บริษัทร่วมหรือนิติบุคคลที่อาจมีความขัดแย้งในลักษณะที่จะทำให้ขาดความเป็นอิสระ

-   ไม่เป็นญาติสนิทหรือมีความสัมพันธ์ที่อาจทำให้ขาดความเป็นอิสระกับผู้บริหาร
    ผู้ถือหุ้นรายใหญ่ของบริษัทฯ บริษัทในกลุ่ม บริษัทร่วม หรือนิติบุคคลที่อาจมีความขัดแย้ง

-   ไม่ได้รับการแต่งตั้งเป็นตัวแทนเพื่อรักษาผลประโยชน์ของกรรมการ หรือผู้ถือหุ้นรายใหญ่

4. คณะกรรมการกำหนดค่าตอบแทน 

คณะกรรมการพิจารณาค่าตอบแทนจะต้องเป็นกรรมการบริษัทซึ่งได้รับการแต่งตั้งจากคณะกรรมการบริษัท
ทั้งนี้ คณะกรรมการพิจารณาค่าตอบแทนที่ได้รับการแต่งตั้งมีจำนวน 3 ท่าน ดังนี้

1.  พลโท นายแพทย์สุปรีชา โมกขะเวส กรรมการที่ไม่ได้เป็นผู้บริหาร

2.  นายปัญจะ เสนาดิสัย กรรมการที่ไม่ได้เป็นผู้บริหาร

3.  นางอุบล จิระมงคล กรรมการที่ไม่ได้เป็นผู้บริหาร

ขอบเขต อำนาจ หน้าที่ของคณะกรรมการกำหนดค่าตอบแทน

-   กำหนดหลักเกณฑ์การหรือวิธีการกำหนดค่าตอบแทนสำหรับกรรมการ กรรมการผู้จัดการใหญ่ /
    ผู้จัดการทั่วไป

-   พิจารณาเสนอค่าตอบแทนกรรมการต่อกรรมการบริษัทฯ
    เพื่อเห็นชอบและนำเสนอต่อที่ประชุมผู้ถือหุ้น เพื่อพิจารณาอนุมัติ

-   พิจารณาเสนอค่าตอบแทนกรรมการผู้จัดการใหญ่ / ผู้จัดการทั่วไปต่อที่ประชุมกรรมการบริษัทฯ
    เพื่อพิจารณาอนุมัติ

-   ปฏิบัติหน้าที่ตามที่ได้รับมอบหมายจากคณะกรรมการบริษัทฯ

นโยบายการกำหนดค่าตอบแทนกรรมการ

  การกำหนดค่าตอบแทนกรรมการนั้น ทางบริษัทฯจะคำนึงถึงความเหมาะสมกับภาระหน้าที่
  ความรับผิดชอบที่ได้รับมอบหมาย
  และสามารถเทียบเคียงได้กับบริษัทที่จดทะเบียนในตลาดหลักทรัพย์แห่งประเทศไทยที่อยู่ในอุตสาหกรรมและธุรกิจที่มีขนาดใกล้เคียงกัน
  โดยค่าตอบแทนกรรมการดังกล่าวนั้น
  เพียงพอที่จะจูงใจให้คณะกรรมการมีคุณภาพและสามารถปฏิบัติหน้าที่ให้บรรลุเป้าหมายและทิศทางธุรกิจของบริษัทฯ
  โดยมีกระบวนการที่โปร่งใส และสร้างความมั่นใจให้แก่ผู้ถือหุ้น

  ในปี 2552 คณะกรรมการบริษัทฯ ที่ประชุมสามัญผู้ถือหุ้นครั้งที่ 26/2552
  ได้อนุมัติค่าตอบแทนและค่าเบี้ยประชุมคณะกรรมการบริษัทฯและคณะกรรมการตรวจสอบประจำปี
  2552 ดังนี้

-   ค่าตอบแทนประธานกรรมการ 500,000 บาทต่อปี และกรรมการท่านละ 250,000 บาทต่อปี

-   ค่าเบี้ยประชุมประธานกรรมการ 25,000 บาทและกรรมการท่านละ 20,000 บาทต่อครั้ง

-   ค่าตอบแทนกรรมการตรวจสอบท่านละ 125,000 บาทต่อปี

คณะผู้บริหาร

ณ วันที่ 31 ธันวาคม 2552 ผู้บริหารของบริษัทที่จำนวน 10 ท่าน ดังนี้

1. นายบัญชา องค์โฆษิต กรรมการผู้จัดการ

2. นายพิธาน องค์โฆษิต ผู้ช่วยกรรมการผู้จัดการ

3. นางศิริพรรณ สันธนะพันธ์ ผู้จัดการทั่วไป

4. นางวรลักษณ์ องค์โฆษิต ผู้อำนวยการสำนักบริหาร

5. นางธัญรัตน์ เทศน์สาลี ผู้อำนวยการฝ่ายบัญชี

 และรักษาการผู้อำนวยการฝ่ายการเงิน

6. นางเสาวลักษณ์ วรามิตรสกุล ผู้อำนวยการฝ่ายสนับสนุนการผลิต

7. นายวิทกร เลิศไพศาล ผู้อำนวยการฝ่ายปฏิบัติการผลิต

8. นายนพดล ทับเที่ยง ผู้อำนวยการฝ่ายคุณภาพ

9. นายตันติกร ชังฆนาก ผู้อำนวยการฝ่ายทรัพยากรมนุษย์และบริหาร

10.นางสาวสุนีย์ จันทร์รักษา ผู้จัดการอาวุโสฝ่ายงานการจัดซื้อวัตถุดิบ

ขอบเขตและอำนาจหน้าที่ของกรรมการผู้จัดการ 

ตามข้อบังคับของบริษัท กรรมการผู้จัดการมีอำนาจและหน้าที่เกี่ยวกับการบริหารบริษัท
ตามที่คณะกรรมการมอบหมาย
และจะต้องบริหารบริษัทตามแผนงานหรืองบประมาณที่ได้รับอนุมัติจากคณะกรรมการอย่างเคร่งครัด
ซื่อสัตย์ สุจริตและระมัดระวัง รักษาผลประโยชน์ของบริษัทและผู้ถือหุ้นอย่างดีที่สุด
อำนาจหน้าที่ของกรรมการผู้จัดการให้รวมถึงเรื่องหรือกิจการต่างๆ ดังต่อไปนี้ด้วย

-   ควบคุมดูแลการดำเนินกิจการ และ/หรือบริหารงานทั่วไปของบริษัท

-   บรรจุ แต่งตั้ง ถอดถอน โยกย้าย เลื่อน ลด ตัดเงินเดือนหรือค่าจ้าง ลงโทษทางวินัย
    พนักงานและลูกจ้าง
    ตลอดจนให้พนักงานและลูกจ้างออกจากตำแหน่งตามระเบียบที่คณะกรรมการกำหนด
    แต่ถ้าเป็นพนักงานระดับฝ่ายหรือเทียบเท่าขึ้นไป
    จะต้องได้รับความเห็นชอบจากคณะกรรมการก่อน

-   เป็นผู้มีอำนาจในการบังคับบัญชา ติดต่อ สั่งการ ดำเนินการ ตลอดจนเข้าลงนามในนิติกรรม
    สัญญา เอกสารคำสั่งหนังสือแจ้งหรือหนังสือใดๆ ที่ใช้ติดต่อกับหน่วยงานราชการ
    รัฐวิสาหกิจและบุคคลอื่น ตลอดจนให้มีอำนาจกระทำการใดๆที่จำเป็นและสมควร
    เพื่อให้การดำเนินการข้างต้นสำเร็จลุล่วงไป

-   มีอำนาจอนุมัติและมอบอำนาจช่วงอนุมัติเบิกจ่ายเพื่อการจัดซื้อจัดจ้างซึ่งทรัยพ์สินและบริการเพื่อประโยชน์ของบริษัท
    ซึ่งอำนาจการอนุมัติดังกล่าวจะเป็นการอนุมัติรายการปกติทั่วไปทางการค้าที่มีวงเงินไม่เกิน
    800 ล้านบาทต่อรายการ และอนุมัติค่าใช้จ่ายในการซื้อทรัพย์สินในวงเงินไม่เกิน 400
    ล้านบาทต่อรายการ
    หากเกินจำนวนที่สามารถอนุมัติให้นำเสนอเพื่อขออนุมัติต่อคณะกรรมการบริหาร

-   ดำเนินการให้มีการจัดทำและส่งมอบนโยบายทางธุรกิจของบริษัท
    รวมถึงแผนงานและงบประมาณ ต่อคณะกรรมการเพื่อขออนุมัติ
    และมีหน้าที่รายงานความก้าวหน้าตามแผนและงบประมาณที่ได้รับอนุมัติดังกล่าวต่อคณะกรรมการในทุกๆ
    3 เดือน

-   ดำเนินการหรือปฏิบัติงานให้เป็นไปตามนโยบาย
    แผนงานและงบประมาณที่ได้รับอนุมัติจากคณะกรรมการบริษัท
    และ/หรือคณะกรรมการบริหารของบริษัท

-   ให้มีอำนาจในการมอบอำนาจช่วง และ/หรือมอบหมายให้บุคคลอื่นปฏิบัติงานเฉพาะอย่างแทนได้
    โดยการมอบอำนาจช่วง และ/หรือ
    การมอบหมายดังกล่าวให้อยู่ภายใต้ขอบเขตแห่งการมอบอำนาจตามหนังสือมอบอำนาจฉบับนี้
    และ/หรือให้เป็นไปตามระเบียบ ข้อกำหนด หรือคำสั่งที่คณะกรรมการของบริษัท
    และ/หรือบริษัทกำหนดไว้

-   อนุมัติการแต่งตั้งผู้มีอำนาจลงนามในเช็ค หรือเอกสารสั่งจ่ายเงินของบริษัท รวมถึงสัญญาต่างๆ
    เอกสารทางบัญชี และการเงิน และเอกสารทั่วไป

-   เป็นที่ปรึกษาฝ่ายจัดการในเรื่องเกี่ยวกับนโยบายด้านการเงิน การตลาด การบริหารงานบุคคล
    และด้านการปฏิบัติอื่นๆ ซึ่งเกี่ยวข้องกับการดำเนินธุรกิจของบริษัท

-   อนุมัติการแต่งตั้งที่ปรึกษาด้านต่างๆที่จำเป็นต่อการดำเนินงานของบริษัท

-   เป็นผู้รับมอบอำนาจของบริษัทในการบริหารกิจการของบริษัทให้เป็นไปตามวัตถุประสงค์
    ข้อบังคับ นโยบาย ระเบียบ ข้อกำหนด คำสั่ง
    มติที่ประชุมผู้ถือหุ้นและ/หรือมติที่ประชุมคณะกรรมการบริษัท
    และคณะกรรมการบริหารทุกประการ

ทั้งนี้ การมอบอำนาจให้แก่กรรมการผู้จัดการ
ตลอดจนการมอบอำนาจแก่บุคคลอื่นที่กรรมการผู้จัดการเห็นควร
จะไม่รวมถึงอำนาจและ/หรือการมอบอำนาจในการอนุมัติรายการใดที่ตนหรือบุคคลที่อาจมีความขัดแย้ง
มีส่วนได้เสีย หรืออาจมีความขัดแย้งทางผลประโยชน์อื่นใด
(ตามข้อบังคับของบริษัทและตามที่สำนักงานคณะกรรมการกำกับหลักทรัพย์และตลาดหลักทรัพย์กำหนด)
กับบริษัทหรือบริษัทย่อย
ซึ่งการอนุมัติรายการในลักษณะดังกล่าวจะต้องเสนอต่อที่ประชุมคณะกรรมการบริษัท
และ/หรือที่ประชุมผู้ถือหุ้น เพื่อพิจารณาและอนุมัติรายการดังกล่าวตามข้อบังคับของบริษัท
หรือกฎหมายที่เกี่ยวข้องกำหนด
เว้นแต่เป็นการอนุมัติรายการที่เป็นลักษณะการดำเนินธุรกรรมการค้าปกติทั่วไปของบริษัทที่เป็นไปตามนโยบายและหลักเกณฑ์ที่คณะกรรมการบริษัทได้พิจารณาอนุมัติไว้
ซึ่งเป็นกฎหมายว่าด้วยหลักทรัพย์และตลาดหลักทรัพย์ และข้อบังคับ ประกาศ คำสั่ง
และข้อกำหนดของตลาดหลักทรัพย์แห่งประเทศไทย

เลขานุการบริษัทฯ

จากมติที่ประชุมคณะกรรมการบริษัทครั้งที่ 8/2551 ในวันอังคาร ที่ 22 กรกฎาคม 2551
ได้มีมติเห็นชอบแต่งตั้งให้นางธัญรัตน์ เทศน์สาลี ผู้อำนวยการฝ่ายบัญชี
ทำหน้าที่เป็นเลขานุการบริษัทฯ เพื่อให้สอดคล้องกับการปฏิบัติตามมาตรา 89/15
พระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ 2551
ที่กำหนดไว้ว่าคณะกรรมการบริษัทฯ จดทะเบียนต้องจัดให้มีเลขานุการบริษัท (COMPANY
SECRETARY)

ทางบริษัทฯ ได้กำหนดความรับผิดชอบหลักๆของเลขานุการบริษัทฯ ดังนี้

1.  จัดทำและเก็บรักษาเอกสาร ดังต่อไปนี้

-   ทะเบียนกรรมการ

-   หนังสือนัดประชุมกรรมการ รายงานการประชุมคณะกรรมการและรายงานประจำปีของ บริษัทฯ

-   หนังสือนัดประชุมผู้ถือหุ้น และรายงานการประชุมผู้ถือหุ้น

2.  เก็บรักษารายงานการมีส่วนได้เสียที่รายงานโดยกรรมการหรือผู้บริหาร

3.  ดำเนินการอื่นๆ ตามที่คณะกรรมการบริษัทฯ กำหนด

4.  จัดการประชุมผู้ถือหุ้น และประชุมคณะกรรมการให้เป็นไปตามกฎหมาย ข้อบังคับของบริษัทฯ
    และข้อพึง ปฏิบัติต่างๆ

5.  ร่างนโยบายด้านการบริหารต่างๆ

6.  บันทึกรายงานการประชุมผู้ถือหุ้น และการประชุมคณะกรรมการบริษัทฯ
    รวมทั้งติดตามให้มีการปฏิบัติ ตามมติที่ประชุมผู้ถือหุ้นและที่ประชุมคณะกรรมการบริษัทฯ

7.  ดูแลให้มีการเปิดเผยข้อมูลและรายงานสารสนเทศในส่วนที่รับผิดชอบต่อหน่วยงานที่กำกับบริษัทฯ
    ตามระเบียบและข้อกำหนดของหน่วยงานทางการ

8.  ดูแลให้บริษัทฯ และคณะกรรมการปฏิบัติตามกฎหมายและกฎเกณฑ์ของสำนักคณะกรรมการ
    กำกับหลักทรัพย์และตลาดหลักทรัพย์ (ก.ล.ต.) และตลาดหลักทรัพย์แห่งประเทศไทย

9.  ส่งเสริมให้บริษัทมีมาตรฐานด้านบรรษัทภิบาลที่เหมาะสม

10. ติดต่อสื่อสารกับผู้ถือหุ้นทั่วไปให้ได้รับสิทธิต่างๆของผู้ถือหุ้น และข่าวสารของบริษัทฯ

11. ดูแลกิจกรรมของคณะกรรมการบริษัทฯ

คุณสมบัติของเลขานุการบริษัท ฯ

1.  มีความซื่อสัตย์ / ตรงไปตรงมา

2.  มีความรู้ ความเข้าใจในธุรกิจ กฎหมาย กฎระบียบต่างๆที่เกี่ยวข้อง

3.  มีทักษะการประสานงานที่ดี สามารถควบคุมอารมณ์ได้ดี

4.  มีระดับอาวุโสเพียงพอในการติดตามการปฏิบัติตามมติของคณะกรรมการ และมติผู้ถือหุ้นจาก
    ผู้บริหารระดับสูงได้

5.  มีมนุษยสัมพันธ์และทักษะการสื่อสารที่ดี

6.  กล้าแสดงความคิดเห็นและให้ข้อแนะนำต่างๆ

7.  ละเอียด รอบคอบ วางตนเป็นที่น่าเชื่อถือ

8.  ใฝ่รู้ ช่างคิด ช่างสังเกต

นโยบายการบริหารงานในบริษัทย่อยและบริษัทร่วม ขอบเขตอำนาจและการควบคุม

กรรมการฝ่ายบริหารจะเป็นผู้วางนโยบายการบริหารงานของบริษัทย่อยและบริษัทร่วมโดยระดับผู้บริหารแต่ละฝ่ายจะนำไปปฏิบัติ

คณะกรรมการบริหารของบริษัทจะประชุมร่วมกันทุกเดือน
เพื่อติดตามและพิจารณาผลการดำเนินงานของบริษัทรวมทั้งบริษัทย่อย และบริษัทร่วม
พร้อมทั้งให้ข้อเสนอแนะหรือคำปรึกษาในประเด็นสำคัญ ๆ นอกจากนี้การทำรายการทางธุรกิจที่สำคัญ
ๆ ของบริษัทย่อยและบริษัทร่วม อันได้แก่ แผนการดำเนินธุรกิจ และการลงทุนหลักที่สำคัญๆ
จำเป็นต้องได้รับการอนุมัติจากคณะกรรมการบริหารของแต่ละบริษัทก่อนจะที่ส่งผ่านไปยังคณะกรรมการบริษัทเพื่อพิจารณา
ซึ่งมีอำนาจควบคุมเหนือบริษัทร่วมทั้งในระดับนโยบายและระดับปฏิบัติการ ทำให้มั่นใจว่ากลุ่มบริษัท
มีการบริหารธุรกิจที่เป็นไปในทิศทางเดียวกัน และก่อให้เกิดประโยชน์สูงสุดในภาพรวม

นอกจากนี้ บริษัทยังคงให้มีหน่วยงานส่วนกลาง เช่น ฝ่ายบริหารทรัพยากรบุคคล ฝ่ายบริหารการเงิน
และฝ่ายจัดซื้อ เป็นต้น เป็นศูนย์กลางการควบคุมบริษัทย่อย
และจะช่วยประสานงานระหว่างบริษัทต่าง ๆ ภายในกลุ่มในเรื่องเกี่ยวกับค่าตอบแทน
และสวัสดิการพนักงาน รวมถึงช่วยจัดการและอำนวยความสะดวก
ในเรื่องการโอนย้ายบุคลากรภายในกลุ่มบริษัท เพื่อให้เกิดประโยชน์สูงสุดจากการใช้ทรัพยากรบุคคล
ฝ่ายการเงินจะช่วยประสานงานจัดการ ในเรื่องการบริหารเงินสด
การป้องกันความเสี่ยงทางการเงิน และการจัดหาแหล่งเงินกู้ให้แก่บริษัทต่าง ๆ
โดยอาศัยความสัมพันธ์ และอำนาจการต่อรองของกลุ่มบริษัท
เพื่อให้ได้ประโยชน์สูงสุดแก่บริษัทและบริษัทย่อย ภายในกลุ่ม
ตลอดจนวางนโยบายและระเบียบทางการเงินเพื่อให้การดำเนินงานเป็นไปในทิศทางเดียวกัน
ส่วนฝ่ายจัดซื้อทั้งในประเทศ และต่างประเทศ ทำการจัดซื้อจัดหาวัตถุดิบจากแหล่งเดียวกัน
เพื่อเจรจาต่อรองราคา โดยใช้หลักเกณฑ์ของบริษัทรวมทั้งบริษัทย่อย
เป็นเงื่อนไขที่เอื้ออำนวยให้บริษัทได้ประโยชน์มากที่สุด
รวมทั้งการลดอัตราเสี่ยงในการสั่งซื้อจากผู้ขายรายเดียว
โดยการสรรหาแหล่งวัตถุดิบใหม่จากผู้ขายรายใหม่ เพื่อป้องกันการผูกขาดสินค้า
และลดอัตราเสี่ยงที่บริษัทอาจต้องซื้อวัตถุดิบ จากแหล่งขายแหล่งเดียว
นอกจากนี้ยังมีการป้องกันความเสี่ยง โดยการทำ CONSIGNMENT STOCK AGREEMENT
สำหรับวัตถุดิบหลักที่สำคัญ เพื่อให้ความมั่นใจว่าขบวนการผลิตของบริษัทรวมทั้งบริษัทย่อย
จะทำให้การส่งมอบงานแก่ลูกค้าตรงต่อเวลา ตามนโยบายของบริษัท

8.2 การสรรหากรรมการ

คณะกรรมการชุดแรกของบริษัทได้รับการแต่งตั้งโดยที่ประชุมผู้ถือหุ้นเมื่อครั้งมีการแปรสภาพเป็นบริษัทมหาชนจำกัด
โดยอาศัยมติเสียงข้างมาก ด้วยวิธีการลงคะแนนเสียงโดยวิธีธรรมดา
มิใช่การลงคะแนนเสียงแบบสะสม ทั้งนี้จำนวนคณะกรรมการที่ทางบริษัทได้กำหนดไว้
มาจากการลงมติพิจารณาจากการประชุมผู้ถือหุ้น นอกจากนี้คณะกรรมการอาจถอดถอนได้
ในกรณีที่มติที่ประชุมผู้ถือหุ้น โดยคะแนนเสียง 3 ใน 4 ของจำนวนผู้ถือหุ้น
ที่มาประชุมและมีสิทธิออกเสียงไม่น้อยกว่ากึ่งหนึ่งของจำนวนหุ้นที่ถือทั้งหมด
โดยผู้ถือหุ้นที่มาจากการประชุมและมีสิทธิออกเสียง

ในกรณีที่ตำแหน่งกรรมการว่างลง เพราะเหตุอื่นนอกจากคราวถึงออกตามวาระ
ให้คณะกรรมการคัดเลือกบุคคลซึ่งมีคุณสมบัติและไม่มีลักษณะต้องห้ามตามข้อบังคับของบริษัทฯ
เข้าเป็นกรรมการแทนในการประชุมคณะกรรมการถัดไป
เว้นแต่วาระของกรรมการจะเหลือน้อยกว่าสองเดือนก่อนการประชุมสามัญผู้ถือหุ้น
มติของคณะกรรมการต้องประกอบด้วยคะแนนเสียงไม่น้อยกว่าสามในสี่ของจำนวนกรรมการที่ยังเหลืออยู่
บุคคลซึ่งเข้ามาเป็นกรรมการแทนอยู่ในตำแหน่งได้เพียงเท่าวาระที่ยังเหลืออยู่ก่อนการประชุมสามัญผู้ถือหุ้นเท่านั้น

นอกจากนี้การแต่งตั้งคณะกรรมการในกรณีข้างต้นดังกล่าวแล้ว
ที่ประชุมผู้ถือหุ้นสามารถเสนอรายชื่อกรรมการบุคคลเข้าเป็นกรรมการ
ไม่ว่าจะเป็นกรณีที่กรรมการพ้นตำแหน่งตามวาระหรือยังไม่ครบวาระ
หรือการแต่งตั้งกรรมการขึ้นใหม่ โดยในการลงคะแนนเสียงเลือกตั้งกรรมการทุกครั้ง
ให้นับผู้ถือหุ้นทุกคนมีคะแนนเสียง 1 หุ้นต่อ 1 เสียง โดยให้ผู้ถือหุ้นแต่ละคน
ใช้คะแนนเสียงที่มีอยู่ทั้งหมดดังกล่าว เลือกตั้งบุคคลเดียว หรือหลายคนเป็นกรรมการก็ได้
ในกรณีเลือกตั้งบุคคลหลายคนเป็นกรรมการ ต้องให้บุคคลซึ่งได้รับคะแนนเสียงสูงสุดตามลำดับ
เป็นผู้ได้รับการเลือกตั้งเป็นกรรมการเท่าจำนวนกรรมการที่จะพึงมี
ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการ
ให้เลือกใช้วิธีจับสลากเพื่อให้ได้กรรมการตามจำนวนนั้นๆ

8.3 ค่าตอบแทนกรรมการและผู้บริหาร

-   ค่าตอบแทนกรรมการ

บริษัทได้กำหนดนโยบายจ่ายค่าตอบแทนกรรมการไว้อย่างชัดเจนและโปร่งใส
อยู่ในระดับที่ใกล้เคียงกับอุตสาหกรรมเดียวกัน โดยปัจจุบันได้กำหนดค่าตอบแทนกรรมการเป็น 2
ส่วน คือเบี้ยประชุม และค่าตอบแทนกรรมการประจำปี ทั้งนี้ ค่าตอบแทนดังกล่าวในปี 2551 และ ปี
2552 ได้รับการอนุมัติจากที่ประชุมผู้ถือหุ้น ครั้งที่ 25/2551 เมื่อวันที่ 29 เมษายน 2551
และครั้งที่ 26/2552 เมื่อวันที่ 29 เมษายน 2552 แล้ว ตามลำดับ

คณะกรรมการบริษัท

+---+-----------------+----------+-----+-----+-----+-----+-----+-----+
| ล | รายชื่อ           | ตำแหน่ง   | ค่าต |     | ค   |     | จำ  |     |
| ำ |                 |          | อบแ |     | ่าเบ |     | นวน |     |
| ด |                 |          | ทนก |     | ี้ยปร |     | ครั้ง |     |
| ับ |                 |          | รรม |     | ะชุม |     | เข้า |     |
|   |                 |          | การ |     |     |     | ประ |     |
|   |                 |          |     |     |     |     | ชุม/ |     |
+---+-----------------+----------+-----+-----+-----+-----+-----+-----+
|   |                 |          | (บ  |     | (บ  |     | จำน |     |
|   |                 |          | าท) |     | าท) |     | วนป |     |
|   |                 |          |     |     |     |     | ระช |     |
|   |                 |          |     |     |     |     | ุมทั้ง |     |
|   |                 |          |     |     |     |     | หมด |     |
+---+-----------------+----------+-----+-----+-----+-----+-----+-----+
|   |                 |          | ปี   | ปี   | ปี   | ปี   | ปี   | ปี   |
|   |                 |          | 2   | 2   | 2   | 2   | 2   | 2   |
|   |                 |          | 552 | 551 | 552 | 551 | 552 | 551 |
+---+-----------------+----------+-----+-----+-----+-----+-----+-----+
| 1 | นายบัญชา องค์โฆษิต | ประธา    | 5   | 1,0 | 3   | 2   | 12  | 13  |
|   |                 | นกรรมการ | 00, | 00, | 00, | 80, | /12 | /13 |
|   |                 |          | 000 | 000 | 000 | 000 |     |     |
+---+-----------------+----------+-----+-----+-----+-----+-----+-----+
|   |                 | และกรรมก |     |     |     |     |     |     |
|   |                 | ารผู้จัดการ |     |     |     |     |     |     |
+---+-----------------+----------+-----+-----+-----+-----+-----+-----+
| 2 | นายปัญจะ เสนาดิสัย | กรรมการ  | 2   | 5   | 2   | 2   | 12  | 13  |
|   |                 |          | 50, | 00, | 40, | 20, | /12 | /13 |
|   |                 |          | 000 | 000 | 000 | 000 |     |     |
+---+-----------------+----------+-----+-----+-----+-----+-----+-----+
| 3 | แพทย์หญิงจันทิมา    | กรรมการ  | 2   | 5   | 2   | 2   | 12  | 13  |
|   | องค์โฆษิต         |          | 50, | 00, | 40, | 20, | /12 | /13 |
|   |                 |          | 000 | 000 | 000 | 000 |     |     |
+---+-----------------+----------+-----+-----+-----+-----+-----+-----+
| 4 | นางวรลักษณ์       | กรรมการ  | 2   | 5   | 2   | 2   | 12  | 13  |
|   | องค์โฆษิต         |          | 50, | 00, | 40, | 20, | /12 | /13 |
|   |                 |          | 000 | 000 | 000 | 000 |     |     |
+---+-----------------+----------+-----+-----+-----+-----+-----+-----+
| 5 | พลโท            | กรร      | 2   | 5   | 2   | 2   | 9   | 11  |
|   | นายแพทย์สุปรีชา    | มการอิสระ | 50, | 00, | 40, | 20, | /12 | /13 |
|   | โมกขะเวส        |          | 000 | 000 | 000 | 000 |     |     |
+---+-----------------+----------+-----+-----+-----+-----+-----+-----+
| 6 | นายแพทย์ทองดี     | กรร      | 2   | 5   | 2   | 2   | 10  | 12  |
|   | ชัยพานิช          | มการอิสระ | 50, | 00, | 40, | 20, | /12 | /13 |
|   |                 |          | 000 | 000 | 000 | 000 |     |     |
+---+-----------------+----------+-----+-----+-----+-----+-----+-----+
| 7 | นางอุบล จิระมงคล  | กรร      | 2   | 5   | 2   | 2   | 12  | 13  |
|   |                 | มการอิสระ | 50, | 00, | 40, | 20, | /12 | /13 |
|   |                 |          | 000 | 000 | 000 | 000 |     |     |
+---+-----------------+----------+-----+-----+-----+-----+-----+-----+
| 8 | นางศิริพรรณ       | กรรมการ  | 2   | 5   | 2   | 2   | 11  | 11  |
|   | สันธนะพันธ์        |          | 50, | 00, | 40, | 20, | /12 | /13 |
|   |                 |          | 000 | 000 | 000 | 000 |     |     |
+---+-----------------+----------+-----+-----+-----+-----+-----+-----+
|   | รวมทั้งสิ้น         |          | 2,2 | 4,5 | 1,9 | 1,8 |     |     |
|   |                 |          | 50, | 00, | 80, | 20, |     |     |
|   |                 |          | 000 | 000 | 000 | 000 |     |     |
+---+-----------------+----------+-----+-----+-----+-----+-----+-----+

คณะกรรมการตรวจสอบ

  --------- ----------------------- ---------------------- ----------------- ----------
  ลำดับ      รายชื่อ                   ตำแหน่ง                 ค่าตอบแทนกรรมการ   
                                                           (บาท)             

                                                           ปี 2552            ปี 2551

  1         นายแพทย์ทองดี ชัยพานิช      ประธานกรรมการตรวจสอบ   125,000           250,000

  2         พลโท นายแพทย์สุปรีชา       กรรมการตรวจสอบ         125,000           250,000
            โมกขะเวส                                                         

  3         นางอุบล จิระมงคล          กรรมการตรวจสอบ         125,000           250,000

  รวมทั้งสิ้น                                                  375,000           750,000
  --------- ----------------------- ---------------------- ----------------- ----------

ค่าตอบแทนผู้บริหาร

การกำหนดค่าตอบแทนของผู้บริหารเป็นไปตามหลักการและนโยบายที่คณะกรรมการบริษัทกำหนด
ซึ่งเชื่อมโยงกับผลการดำเนินการของบริษัทและการดำเนินงานของผู้บริหารแต่ละท่าน

+----------------------------+-------+-----------+----+---------------+
| ประเภทค่าตอบแทน             | ปี     |           | ปี  |               |
|                            | 2552  |           | 25 |               |
|                            |       |           | 51 |               |
+----------------------------+-------+-----------+----+---------------+
|                            | จำนวน | จำนวนเงิน  | จ  | จำนวนเงิน      |
|                            |       |           | ำน |               |
|                            | ราย   | (บาท      | วน | (บาท)         |
|                            |       |           |    |               |
|                            |       |           | ร  |               |
|                            |       |           | าย |               |
+----------------------------+-------+-----------+----+---------------+
| เงินเดือน                    | 7     | 1         | 7  | 20,514,000    |
|                            |       | 9,493,340 |    |               |
+----------------------------+-------+-----------+----+---------------+
| โบนัส /                     | 7     | 2,690,426 | 7  | 1,542,336     |
| เงินสมทบกองทุนสำรองเลี้ยงชีพ    |       |           |    |               |
+----------------------------+-------+-----------+----+---------------+

8.4 รายงานการกำกับดูแลกิจการที่ดี 

บริษัท เคซีอี อีเลคโทรนิคส์ จำกัด (มหาชน)
มุ่งมั่นในการดำเนินธุรกิจตามหลักการกำกับดูแลกิจการที่ดีอย่างเคร่งครัด
โดยนำหลักเกณฑ์การกำกับดูแลกิจการที่ดี
และระเบียบปฏิบัติของคณะกรรมการกำกับหลักทรัพย์และตลาดหลักทรัพย์มาเป็นปัจจัยหลักในการเสริมสร้างองค์กรให้มีระบบการบริหารงานที่มีประสิทธิภาพ
และเป็นพื้นฐานของการเติบโตอย่างยั่งยืน โดยได้มีการจัดทำคู่มือหลักการกำกับดูแลกิจการที่ดีตั้งแต่ปี
2551 และได้กำหนดให้ดำเนินการปรับปรุงคู่มือการกำกับดูแลกิจการที่ดีเป็นฉบับปรับปรุงครั้งที่ 2
ให้สอดคล้องกับการดำเนินธุรกิจยิ่งขึ้น
ตลอดจนให้มีความทันสมัยเป็นไปตามหลักการของตลาดหลักทรัพย์แห่งประเทศไทยและหลักปฏิบัติสากลของ
Organization for Economic Cooperation and Development (OECD)

บริษัทฯ
เป็นบริษัทจดทะเบียนที่ตระหนักถึงความสำคัญของการดำเนินธุรกิจและการบริหารจัดการตามแนวทางการกำกับดูแลกิจการที่ดีอย่างเป็นรูปธรรมและต่อเนื่อง
โดยคณะกรรมการบริษัทฯ ได้จัดตั้งคณะกรรมการชุดย่อยต่างๆ ตลอดจนเลขานุการบริษัทฯ
และกำหนดให้มีนโยบายการกำกับดูแลกิจการ
เพื่อสร้างวัฒนธรรมการกำกับดูแลกิจการที่ดีให้เกิดขึ้นภายในบริษัทฯ
และเสริมสร้างองค์กรให้มีระบบการบริหารที่มีประสิทธิภาพ ประสิทธิผล
สร้างความสามารถในการแข่งขัน เป็นพื้นฐานนำไปสู่การเติบโตทางธุรกิจอย่างยั่งยืน
และเพิ่มมูลค่าให้กับผู้ถือหุ้นระยะยาว ซึ่งผลการกำกับดูแลกิจการดังกล่าว
ทำให้บริษัทฯได้รับการจัดอันดับการกำกับดูแลกิจการตามหลักเกณฑ์การประเมินของตลาดหลักทรัพย์แห่งประเทศไทย
(ตลท.) และสำนักคณะกรรมการกำกับหลักทรัพย์และตลาดหลักทรัพย์ (ก.ล.ต.) ในระดับ “
ดีมาก” ในปี 2549 ระดับ “ดี” ในปี 2550 และระดับ “ดีมาก” ในปี 2551 ที่ผ่านมา
โดยมีสมาคมส่งเสริมส่งเสริมสถาบันกรรมการบริษัทไทย (Thai Institute of Directors
Association : IOD) เป็นผู้ประเมิน ซึ่งจากผลการประเมินการกำกับดูแลกิจการของบริษัทฯทั้ง
3 ปีที่ผ่านมา สะท้อนให้เห็นถึงความมุ่งมั่นทุ่มเทของคณะกรรมการบริษัทฯ
ฝ่ายบริหารและพนักงานทุกคน ที่ให้ความสำคัญในเรื่องการดำเนินธุรกิจอย่างโปร่งใส ตรวจสอบได้
และให้ความเป็นธรรมต่อผู้มีส่วนได้เสียทุกฝ่าย
ซึ่งจะช่วยเสริมสร้างให้บริษัทฯเติบโตอย่างยั่งยืนและก่อประโยชน์สูงสุดให้แก่ผู้ถือหุ้นและผู้มีส่วนได้เสียทุกฝ่ายโดยรวมต่อไป

นโยบายการกำกับดูแลกิจการที่ดี

บริษัทฯ ได้ตระหนักและเล็งเห็นความสำคัญของการกำกับดูแลกิจการที่ดี
เพื่อให้การดำเนินธุรกิจของบริษัทฯ มีการเจริญเติบโตอย่างยั่งยืน
โดยทางบริษัทฯได้จัดทำนโยบายการกำกับดูแลกิจการที่ดีในปี 2551
เพื่อใช้เป็นหลักในการดำเนินธุรกิจของกรรมการ ผู้บริหาร
และพนักงานเพื่อปฏิบัติหน้าที่ให้ถูกต้องตามกฎหมาย ข้อบังคับ และจรรยาบรรณธุรกิจ
โดยครอบคลุมถึงประเด็นสำคัญของข้อพึงปฏิบัติที่ดี โครงสร้าง บทบาท
หน้าที่และความรับผิดชอบของคณะกรรมการ ความสัมพันธ์ระหว่างผู้มีส่วนได้เสีย การเปิดเผยข้อมูล
ตลอดจนกฏหมายและข้อบังคับต่างๆที่เกี่ยวข้องกับการดำรงตำแหน่ง และการปฏิบัติหน้าที่
พร้อมทั้งมีการสื่อสารนโยบายดังกล่าวผ่านช่องทางต่างๆ รวมทั้งเว็บไซต์ของบริษัท
เพื่อเป็นการสร้างจิตสำนึกและปลูกฝังการกำกับดูแลกิจการที่ดีให้ผู้บริหารและพนักงาน
เพื่อเป็นพื้นฐานสำคัญในการปรับปรุงประสิทธิภาพ
และเพิ่มประสิทธิผลในการประกอบกิจการของบริษัทฯ
เป็นธรรมต่อผู้มีส่วนได้เสียทุกฝ่ายสร้างความเชื่อมั่น ทำให้บริษัทฯดำเนินธุรกิจได้อย่างโปร่งใส
เป็นธรรม ส่งเสริมผลการดำเนินงานที่ยั่งยืน และ
ใช้เป็นเครื่องมือในการบรรลุเป้าหมายสำคัญของบริษัทฯ ที่จะเพิ่มมูลค่าให้แก่ผู้ถือหุ้น
นักลงทุนและผู้เกี่ยวข้องทุกฝ่าย โดยคณะกรรมการบริษัทฯ กำกับดูแลกิจการบนพื้นฐานหลัก 6
ประการ ได้แก่

1.  รับผิดชอบต่อการตัดสินใจและการกระทำ (Accountability)

2.  สำนึกต่อหน้าที่ความรับผิดชอบ (Responsibility)

3.  โปร่งใส เปิดเผยข้อมูล และตรวจสอบได้ (Transparency)

4.  ปฏิบัติต่อผู้เกี่ยวข้องทุกฝ่ายอย่างเท่าเทียมกัน (Equitable Treatment)

5.  มีวิสัยทัศน์ในการสร้างมูลค่าเพิ่มแก่กิจการในระยะยาว(Vision to create Long Term
    Value)

6.  มีคุณธรรมและจริยธรรม (Ethics)

บริษัทฯ ได้ปฏิบัติตามหลักการและแนวปฏิบัติที่ดีเกี่ยวกับการกำกับดูแลกิจการ
ของตลาดหลักทรัพย์แห่งประเทศไทยฉบับปี พ.ศ 2549 ซึ่งแบ่งเนื้อหาเป็น 5 หมวด ดังนี้

1.  สิทธิของผู้ถือหุ้น

2.  การปฏิบัติต่อผู้ถือหุ้นอย่างเท่าเทียมกัน

3.  บทบาทของผู้มีส่วนได้เสีย

4.  การเปิดเผยข้อมูลและความโปร่งใส

5.  ความรับผิดชอบของคณะกรรมการ

1.  สิทธิของผู้ถือหุ้น

บริษัทฯ ตระหนักและให้ความสำคัญแก่ผู้ถือหุ้นและสิทธิของผู้ถือหุ้น
รักษาสิทธิและผลประโยชน์ของผู้ถือหุ้นทุกกลุ่มไม่ว่าจะเป็นผู้ถือหุ้นรายใหญ่ รายย่อย บุคคลธรรมดา
หรือผู้ถือหุ้นสถาบัน
โดยทุกฝ่ายจะได้รับการปฏิบัติด้วยความเสมอภาคและเท่าเทียมกันตามข้อกำหนดและกฎหมายที่เกี่ยวข้องตามแนวทางการปกป้องและรักษาสิทธิขั้นพื้นฐานของผู้ถือหุ้นที่พึงจะได้รับ
ตามนโยบายที่ได้กำหนดไว้ในคู่มือนโยบายการกำกับดูแลกิจการที่ดี ของบริษัท ดังนี้

-   สิทธิในการจดทะเบียนเป็นเจ้าของบริษัท

-   สิทธิในการเปลี่ยนมือหรือการโอนสิทธิในหุ้นของตน

-   สิทธิในการรับส่วนแบ่งกำไรของบริษัท

-   สิทธิในการได้รับแจ้งข้อมูลและข่าวสารที่มีนัยสำคัญของบริษัทอย่างสม่ำเสมอและตรงตามเวลาที่ควรจะเป็น

-   สิทธิในการเข้าร่วมประชุมเพื่อเข้าร่วมกระบวนการในการตัดสินใจและลงคะแนนเสียงในเรื่องสำคัญใดๆในที่ประชุมใหญ่สามัญผู้ถือหุ้น

-   สิทธิการมอบฉันทะให้บุคคลอื่นเข้าประชุมและออกเสียงลงคะแนนแทน

-   สิทธิในการแต่งตั้งหรือถอดถอนกรรมการบริษัทฯ

-   สิทธิในการออกคะแนนเสียงแต่งตั้งและกำหนดค่าตอบแทนผู้สอบบัญชี

-   สิทธิในการแสดงความคิดเห็นในการประชุมผู้ถือหุ้นเพื่อร่วมตัดสินใจในเรื่องสำคัญของบริษัทฯ
    เช่น

-   เงินปันผลของบริษัท

-   การแก้ไขเปลี่ยนแปลงหนังสือบริคณห์สนธิหรือข้อบังคับของบริษัทฯ

-   รายการเพิ่มหรือลดทุนจดทะเบียนของบริษัทฯ

-   การอนุมัติธุรกรรมที่สำคัญและมีผลต่อทิศทางการดำเนินธุรกิจของบริษัท

-   รายการพิเศษอื่นๆที่มิใช่รายการที่เกิดขึ้นตามปกติ

-   สิทธิในการมีส่วนร่วมและรับทราบการตัดสินใจในเรื่องสำคัญใดๆที่เกี่ยวข้องกับการเปลี่ยนแปลงการดำเนินกิจการขั้นพื้นฐาน

บริษัทฯ ได้กำหนดให้มีการประชุมสามัญผู้ถือหุ้นปีละครั้ง ภายในเวลาไม่เกิน 4
เดือนนับแต่วันสิ้นสุดรอบปีบัญชีของบริษัทฯ และในกรณีที่มีความจำเป็นเร่งด่วน
ต้องเสนอวาระเป็นกรณีพิเศษซึ่งเป็นเรื่องที่กระทบหรือเกี่ยวข้องกับผลประโยชน์ของผู้ถือหุ้น
หรือเกี่ยวข้องกับเงื่อนไข กฎเกณฑ์ กฎหมายที่ใช้บังคับที่ต้องได้รับการอนุมัติจากผู้ถือหุ้นแล้ว
บริษัทฯจะเรียกประชุมวิสามัญผู้ถือหุ้นเป็นกรณีไป

ในปี 2552 บริษัทฯได้จัดการประชุมสามัญผู้ถือหุ้นครั้งที่ 26/2552 ในวันที่ 29 เมษายน 2552
เวลา 15.00 น. ณ ห้องมณเฑียรทิพย์ โรงแรมมณเฑียร ถนนสุรวงศ์ กรุงเทพฯ
และไม่มีการเรียกประชุมวิสามัญผู้ถือหุ้นใดๆ

  การส่งหนังสือเชิญประชุม

ในปี 2552 บริษัทฯ ได้ดำเนินการจัดส่งหนังสือเชิญประชุมสามัญผู้ถือหุ้นครั้งที่ 26/2552
พร้อมกับเอกสารประกอบการประชุมผ่านทางศูนย์รับฝากหลักทรัพย์ (ประเทศไทย) จำกัด
ซึ่งเป็นนายทะเบียนหลักทรัพย์ของบริษัทเป็นผู้ดำเนินการส่งหนังสือเชิญประชุมและเอกสารต่างๆให้กับผู้ถือหุ้นล่วงหน้ามากกว่า
20 วันก่อนวันประชุมโดยเอกสารที่ทางบริษัทได้จัดส่งให้กับผู้ถือหุ้นเพื่อประกอบการพิจารณา มีดังนี้

-   หนังสือเชิญประชุมและสารสนเทศเกี่ยวกับสถานที่ เวลา วาระ
    ตลอดจนข้อมูลทั้งหมดที่เกี่ยวข้องกับเรื่องที่ต้องพิจารณา
    พร้อมด้วยความเห็นของคณะกรรมการในแต่ละวาระโดยละเอียดและชัดเจนว่าเป็นวาระเพื่อทราบ
    เพื่อพิจารณา หรือเพื่ออนุมัติ

-   รายงานการประชุมสามัญผู้ถือหุ้นประจำปี 2551 ครั้งที่ 25/2551

-   ประวัติของกรรมการที่ออกตามวาระในปี 2552
    เพื่อเสนอให้ผู้ถือหุ้นเลือกตั้งกรรมการดำรงตำแหน่งอีกวาระหนึ่ง

-   รายละเอียดเอกสารและหลักฐานที่ผู้เข้าร่วมประชุมจะต้องแสดงก่อนเข้าประชุมและคำอธิบายกรณีมอบฉันทะในการเข้าร่วมประชุม

-   หนังสือมอบฉันทะแบบ ข
    ซึ่งเป็นแบบที่กำหนดรายการต่างๆที่จะมอบฉันทะที่ระบุรายละเอียดชัดเจน

-   แผนที่สถานที่จัดประชุมผู้ถือหุ้น

นอกจากนี้ บริษัทฯ
ได้ประกาศเชิญประชุมสามัญผู้ถือหุ้นในหนังสือพิมพ์รายวันทั้งภาษาไทยและภาษาอังกฤษติดต่อกันต่อเนื่อง
3 วันในวันที่ 8-10 เมษายน 2552 ก่อนวันประชุม 19-21 วัน
และได้เผยแพร่หนังสือเชิญประชุมพร้อมด้วยระเบียบวาระผ่านเว็บไซต์ของบริษัท ซึ่งผู้ถือหุ้น นักลงทุน
และผู้ที่สนใจสามารถเข้าดูได้ตั้งแต่วันที่ 1 เมษายน 2552 หรือ 29 วันล่วงหน้าก่อนวันประชุม
เพื่อให้ผู้ถือหุ้นได้มีโอกาสศึกษาข้อมูลทั้งหมดที่เกี่ยวข้องกับเรื่องที่ต้องตัดสินใจในที่ประชุมแก่ผู้ถือหุ้นเป็นการล่วงหน้า

การอำนวยความสะดวกแก่ผู้ถือหุ้น

บริษัทฯ ปฏิบัติต่อผู้ถือหุ้นทุกรายอย่างเท่าเทียมกันทั้งผู้ถือหุ้นรายใหญ่ รายย่อย
และผู้ถือหุ้นต่างชาติไม่มีการปฏิบัติใดๆที่มีลักษณะเป็นการจำกัดสิทธิในการเข้าร่วมประชุมของผู้ถือหุ้น
ผู้ถือหุ้นทุกคนย่อมมีสิทธิเข้าร่วมประชุมผู้ถือหุ้นตลอดระยะเวลาการประชุม

-   ในปี 2552 บริษัทฯจัดการประชุม ณ โรงแรมมณเฑียร ถนนสุรวงค์
    ซึ่งเป็นโรงแรมที่ตั้งอยู่ในทำเลที่ผู้ถือหุ้นสามารถเดินทางไปมาได้สะดวก
    และมีขนาดเพียงพอที่จะรองรับจำนวนผู้ถือหุ้น และจัดให้มีเจ้าหน้าที่คอยดูแล
    ต้อนรับและอำนวยความสะดวกให้กับผู้ถือหุ้น อธิบายขั้นตอนการลงทะเบียน
    การเก็บบัตรลงคะแนนเสียง การส่งคำถาม และอื่นๆ

-   บริษัทฯ ใช้ระบบ Barcode
    ในการลงทะเบียนและนับคะแนนเสียงในแต่ละวาระเพื่อเป็นการอำนวยความสะดวกให้แก่ผู้ถือหุ้น

-   บริษัทฯ ได้เปิดบริการให้ผู้ถือหุ้นลงทะเบียนก่อนเวลาประชุม 2
    ชั่วโมงและรับลงทะเบียนไปจนกว่าการประชุมจะเสร็จสิ้น

-   ผู้ถือหุ้นและผู้รับมอบอำนาจในการเข้าร่วมประชุมสามัญผู้ถือหุ้นทุกคนจะได้รับบัตรลงคะแนนเสียงในแต่ละวาระ

-   บริษัทฯได้จัดให้มีการเลี้ยงรับรองที่เหมาะสมแก่ผู้ถือหุ้นที่มาร่วมประชุมด้วย

การดำเนินการประชุมผู้ถือหุ้น

  ในการประชุมสามัญผู้ถือหุ้นครั้งที่ 26/2552 ก่อนเริ่มการประชุม คุณบัญชา องค์โฆษิต
  ประธานกรรมการบริษัทฯซึ่งทำหน้าที่เป็นประธานในที่ประชุมได้ชี้แจงกติกาทั้งหมดรวมถึงวิธีนับคะแนนเสียงของผู้ถือหุ้นที่ต้องลงมติในแต่ละวาระตามข้อบังคับของบริษัทฯ
  รวมถึงการใช้สิทธิออกเสียงลงคะแนนในแต่ละวาระให้ผู้ถือหุ้นรับทราบอย่างชัดเจน ดังนี้

1.  เมื่อผู้ถือหุ้นได้ทำการลงทะเบียนแล้วผู้ถือหุ้นจะได้รับบัตรลงคะแนนซึ่งมีจำนวนเท่ากับจำนวนวาระที่จะต้องมีการลงคะแนนเสียง
    โดยในบัตรจะปรากฎช่องที่ระบุชื่อผู้ถือหุ้น ผู้รับมอบฉันทะ จำนวนหุ้นที่ถือ
    และจำนวนเสียงที่ประสงค์จะทำการลงคะแนนในบัตรลงคะแนนแต่ละวาระ ทั้งนี้ การลงคะแนน
    ผู้ถือหุ้นจะต้องลงคะแนนในบัตรลงคะแนนในบัตรลงคะแนนให้ตรงกับวาระที่จะทำการลงคะแนน

2.  ผู้ถือหุ้นสามารถลงคะแนนเสียงเห็นด้วย ไม่เห็นด้วย หรืองดออกเสียง
    อย่างใดอย่างหนึ่งในแต่ละวาระ
    พร้อมทั้งระบุชื่อลงไปในบัตรลงคะแนนโดยใช้ใบลงคะแนนที่ได้รับ ณ ตอนลงทะเบียน

3.  ในการนับคะแนนเสียง เมื่อมีการนำเสนอในแต่ละวาระจบลง
    ประธานฯขอให้ผู้ถือหุ้นลงมติบนบัตรคะแนนเสียง
    จากนั้นเจ้าหน้าที่ของบริษัทจะทำการเก็บบัตรลงคะแนนจากผู้ถือหุ้นเพื่อนำมาประมวลผล
    โดยในขณะที่เจ้าหน้าที่ทำการประมวลผลนั้น
    ประธานฯอาจจะดำเนินการประชุมในวาระถัดไปเพื่อมิให้เป็นการเสียเวลา
    หรืออาจจะพิจารณารอผลของมติการประชุมในวาระนั้นๆ ตามแต่ที่เห็นสมควร
    และในช่วงท้ายของการประชุม
    ประธานจะทำการสรุปมติของที่ประชุมในแต่ละวาระให้แก่ผู้ถือหุ้นทราบอีกครั้งหนึ่ง

4.  ในการนับคะแนน นางสาวสมศรี เกียรติธีรรัตน์
    ทนายความของบริษัทสำนักงานกฎหมายบรรจงแอนด์วิทยา จำกัด
    เป็นผู้สังเกตการณ์ในการนับคะแนน

ทั้งนี้ เมื่อมีการให้ข้อมูลตามระเบียบวาระแล้ว
ประธานฯจะเปิดโอกาสให้ผู้เข้าร่วมประชุมทุกรายแสดงความคิดเห็น ข้อเสนอแนะ
ถามคำถามในแต่ละวาระ และให้เวลาอภิปรายอย่างเหมาะสมและเพียงพอ
จากนั้นประธานฯและผู้บริหารจะตอบข้อซักถามอย่างชัดเจน ตรงประเด็น
และให้ความสำคัญกับทุกคำถามแล้วจึงให้ผู้ถือหุ้นออกเสียงลงคะแนนและมติในแต่ละวาระ
โดยการลงคะแนนและนับคะแนนเสียง จะปฏิบัติตามข้อบังคับของบริษัทฯที่กำหนดให้ 1 หุ้นเป็น 1
เสียง และนับเสียงข้างมากเป็นมติ
กรณีคะแนนเสียงเท่ากันให้ประธานในที่ประชุมเป็นผู้ชี้ขาดอีกเสียงหนึ่งต่างหากนอกเหนือจากการออกเสียงในฐานะเป็นผู้ถือหุ้น

ในการประชุมสามัญผู้ถือหุ้นประจำปี 2552 มีผู้ถือหุ้นเข้าร่วมประชุมทั้งหมด 144 ราย
นับจำนวนหุ้นได้ 265,486,811 หุ้นเท่ากับร้อยละ 57.40 และมากกว่าสัดส่วน 1 ใน 3
ของจำนวนหุ้นที่จำหน่ายได้ ทั้งหมด 462,497,269 หุ้น
โดยแบ่งเป็นผู้ถือหุ้นที่เข้าร่วมประชุมด้วยตนเอง 57 รายจำนวนหุ้น 110,622,261 หุ้น
มอบฉันทะให้ประธานกรรมการ 11 รายจำนวน 10,635,300 หุ้น มอบอำนาจให้กรรมการอิสระ
40 ราย จำนวน 123,027,390 หุ้น และมอบฉันทะให้ผู้แทน 36 ราย จำนวน 21,201,860 หุ้น

คณะกรรมการบริษัทฯ ให้ความสำคัญในการเข้าร่วมประชุมผู้ถือหุ้นทุกท่าน
โดยมีประธานกรรมการทำหน้าที่เป็นประธานในที่ประชุมผู้ถือหุ้นในปี 2552
และมีคณะกรรมการบริษัทฯ คณะกรรมการย่อยชุดต่างๆ ผู้บริหาร ผู้ตรวจสอบบัญชี
และที่ปรึกษากฎหมาย เข้าร่วมการประชุม ดังนี้

  คณะกรรมการบริษัทฯ

1.  นายบัญชา องค์โฆษิต ประธานกรรมการ/กรรมการผู้จัดการ

2.  พลโท นายแพทย์สุปรีชา โมกขะเวส กรรมการ/กรรมการตรวจสอบ/กรรมการอิสระ

3.  นายแพทย์ทองดี ชัยพานิช กรรมการ/ประธานกรรมการตรวจสอบ/กรรมการ อิสระ

4.  นายปัญจะ เสนาดิสัย กรรมการ

5.  แพทย์หญิงจันทิมา องค์โฆษิต กรรมการ

6.  นางอุบล จิระมงคล กรรมการ/กรรมการตรวจสอบ/กรรมการอิสระ

7.  นางวรลักษณ์ องค์โฆษิต กรรมการบริหาร

8.  นางศิริพรรณ สันธนะพันธ์ กรรมการบริหาร

ผู้บริหาร

1.  นางธัญรัตน์ เทศน์สาลี ผู้อำนวยการฝ่ายบัญชี

2.  นางณิราพัชร์ ติรนาควิทย์ ผู้จัดการฝ่ายการเงิน

  ผู้สอบบัญชี

1.  นางสายฝน อินทร์แก้ว บริษัท เอินสท์ แอนด์ ยัง จำกัด

2.  นายสาธิต เกียรติกระจาย บริษัท เอินสท์ แอนด์ ยัง จำกัด

ที่ปรึกษากฎหมาย

1.  นางสาวเยาวโรจน์ กลิ่นบุญ บริษัทวีระวงค์, ชินวัฒน์ และเพียงพนอ จำกัด

2.  นายธีระศาสตร์ นิตย์สุภาพ บริษัทวีระวงค์, ชินวัฒน์ และเพียงพนอ จำกัด

ในปี 2552 ประธานฯ ดำเนินการประชุมตามลำดับวาระการประชุม
และไม่มีเพิ่มวาระการประชุมโดยไม่แจ้งให้ผู้ถือหุ้นทราบล่วงหน้า

สำหรับวาระการเลือกตั้งกรรมการ บริษัทฯจะดำเนินการให้ผู้ถือหุ้นลงมติเป็นรายบุคคล
และกรรมการที่ต้องออกจากตำแหน่งในปีนั้นๆ จะถือเป็นแนวปฏิบัติที่จะงดออกเสียง

  ในการประชุมทุกครั้งจะต้องมีการบันทึกรายงานการประชุมอย่างถูกต้องครบถ้วน
  มีการบันทึกคำถาม คำตอบ คำชี้แจง และความคิดเห็นของที่ประชุมไว้อย่างละเอียดด้วย
  และสรุปด้วยการลงมติพร้อมกับนับคะแนนเสียง ซี่งรวมระยะเวลา ที่ใช้ในการประชุมประมาณ
  2-3 ชั่วโมง ทั้งนี้ ในการประชุมสามัญผู้ถือหุ้นประจำปี 2552 ได้กำหนดการประชุมเวลา 15.00
  น. โดยเริ่มรับลงทะเบียนเวลา 12.30 น. และเลิกประชุมเวลาประมาณ 17.50 น.
  รวมเวลาที่ใช้ในการประชุมประมาณ 2 ชั่วโมงครึ่ง

การดำเนินการหลังการประชุมผู้ถือหุ้น

ในปี 2552 บริษัทฯได้รับการประเมินการจัดประชุมสามัญผู้ถือหุ้นอยู่ในเกณฑ์ “ ดีมาก ”
หรือในระดับคะแนน 80-89 จากสมาคมผู้ลงทุนไทยและตลาดหลักทรัพย์แห่งประเทศไทย
ซึ่งบริษัทฯจะนำข้อคิดเห็นและคำแนะนำจากผลการประเมินดังกล่าว
ไปพัฒนาและปรับปรุงการจัดการประชุมสามัญผู้ถือหุ้นในปีต่อๆไป

บริษัทฯ จะจัดส่งรายงานการประชุมผู้ถือหุ้น
ซึ่งจดบันทึกรายงานการประชุมและบันทึกการลงคะแนนเสียงรวมทั้งข้อซักถามของผู้ถือหุ้นในแต่ละวาระอย่างละเอียดให้ตลาดหลักทรัพย์
และคณะกรรมการตลาดหลักทรัพย์ภายในกำหนด 14 วันนับแต่วันประชุมผู้ถือหุ้น พร้อมทั้งเผยแพร่บน
Website ของบริษัทฯ ที่ www.kcethai.in.th

2. การปฏิบัติต่อผู้ถือหุ้นอย่างเท่าเทียมกัน

บริษัทฯ ตระหนักถึงความสำคัญของผู้ถือหุ้นทุกรายอย่างเท่าเทียมกัน ทั้งผู้ถือหุ้นรายใหญ่ รายย่อย
และผู้ถือหุ้นต่างชาติ โดยผู้ถือหุ้นทุกรายจะมีสิทธิในการปฏิบัติอย่างเท่าเทียมกัน ไม่มีการแบ่งแยก
และได้รับการปกป้องจากการกระทำที่ไม่ถูกต้อง
หรือเพื่อผลประโยชน์ของผู้ถือหุ้นที่มีอำนาจในการควบคุมการดำเนินธุรกิจของบริษัท
ไม่ว่าจะเป็นการกระทำทางตรงและทางอ้อม

บริษัทฯกำหนดมาตรการป้องกันการใช้ข้อมูลภายใน (INSIDE TRADING)
เพื่อหาผลประโยชน์ให้กับตนเองหรือผู้อื่นในทางมิชอบของกรรมการบริษัทฯ ผู้บริหาร
รวมทั้งคู่สมรสและบุตรที่ยังไม่บรรลุนิติภาวะ
โดยได้ออกประกาศห้ามกรรมการรวมถึงผู้บริหารที่พ้นตำแหน่งในช่วงเวลา 6 เดือน
ซื้อขายหลักทรัพย์ของบริษัทฯก่อนประกาศงบการเงินเป็นเวลา 1 เดือนและหลังประกาศเป็นเวลา 3
วัน และกำหนดให้กรรมการและผู้บริหารมีหน้าที่รายงานการถือครองหุ้นของบริษัทฯ
และจัดส่งรายงานดังกล่าวให้แก่คณะกรรมการเป็นประจำ ทั้งนี้
เพื่อมิให้กรรมการและผู้บริหารนำข้อมูลภายในไปใช้ประโยชน์ซึ่งก่อให้เกิดความเสียหายต่อผู้ถือหุ้นโดยรวม
ทั้งนี้กรรมการ
หรือผู้บริหารที่มีส่วนได้เสียในรายการนั้นจะต้องไม่มีส่วนร่วมในการพิจารณาอนุมัติในวาระนั้นๆ ทั้งนี้
ไม่ปรากฎพบว่ามีรายการใดๆที่กรรมการ ผู้บริหาร หรือพนักงานมีส่วนได้เสียในปี 2552

บทลงโทษการใช้ข้อมูลภายในของผู้บริหารและพนักงาน

1.  บริษัทฯกำหนดให้มีการป้องกันการนำข้อมูลของบริษัทไปใช้
    โดยกำหนดให้หน่วยงานที่รู้ข้อมูลห้ามนำข้อมูลไปเปิดเผยยังหน่วยงานหรือบุคคลที่ไม่เกี่ยวข้อง

2.  ผู้บริหารของบริษัทที่ได้รับข้อมูลทางการเงินของบริษัท
    ต้องไม่ใช้ประโยชน์จากข้อมูลดังกล่าวก่อนที่จะเปิดเผยสู่สาธารณชน
    โดยการกำหนดห้ามผู้บริหารทำการซื้อขายหลักทรัพย์ของบริษัทเป็นระยะเวลา 1
    เดือนก่อนที่งบการเงินจะเปิดเผยสู่สาธารณชน

3.  เมื่อหลักทรัพย์ของบริษัทเข้าจดทะเบียนในตลาดหลักทรัพย์แห่งประเทศไทย
    บริษัทฯได้กำหนดให้กรรมการและผู้บริหารมีหน้าที่ในการรายงานการถือหลักทรัพย์ในบริษัทตามมาตรา
    59 เพื่อให้เป็นไปตามประกาศสำนักงานคณะกรรมการ ก.ล.ต. ที่ สจ.14/2540
    เรื่องการจัดทำและเปิดเผยรายงานการถือหลักทรัพย์ลงวันที่ 21 พฤษภาคม 2540
    และได้กำหนดโทษตามพระราชบัญญัติหลักทรัพย์และตลาดหลักทรัพย์ พ.ศ 2535
    และตามข้อกำหนดของตลาดหลักทรัพย์แห่งประเทศไทย
    รวมถึงได้กำหนดโทษทางวินัยสำหรับผู้แสวงหาผลประโยชน์จากการนำข้อมูลภายในบริษัทไปใช้หรือนำไปเปิดเผยจนอาจทำให้บริษัทได้รับความเสียหาย
    โดยพิจารณาลงโทษตามควรแก่กรณี ได้แก่ การตักเตือนด้วยวาจา
    การตักเตือนเป็นลายลักษณ์อักษร การภาคทัณฑ์
    ตลอดจนการเลิกจ้างให้พ้นสภาพการเป็นพนักงานด้วยเหตุไล่ออก ปลดออก หรือให้ออก ทั้งนี้
    การลงโทษจะพิจารณาจากเจตนาของการกระทำ และความร้ายแรงของความผิดนั้นๆ
    ดังปรากฎไม่พบว่ามีการกระทำรายการที่เกี่ยวโยงกันใดๆในปี 2552

คณะกรรมการบริษัทฯถือเป็นนโยบายสำคัญที่จะไม่ให้กรรมการ ผู้บริหาร
และพนักงานใช้โอกาสจากการเป็นกรรมการ ผู้บริหาร หรือพนักงานบริษัทฯ
แสวงหาผลประโยชน์ส่วนตน โดยการห้ามไม่ให้มีการประกอบธุรกิจที่แข่งขันกับบริษัทฯ
หลีกเลี่ยงการทำรายการที่เกี่ยวโยงกันที่อาจก่อให้เกิดความขัดแย้งทางผลประโยชน์กับบริษัทฯ
หรือในกรณีที่จำเป็นต้องทำรายการเช่นนั้น คณะกรรมการบริษัทฯ
จะดูแลให้ทำรายการด้วยความโปร่งใส เที่ยงธรรมเสมอเหมือนการทำรายการกับบุคคลภายนอก
ทั้งนี้ ในการประชุมสามัญผู้ถือหุ้น
การประชุมกรรมการหรือการประชุมผู้บริหารทุกๆครั้งหากกรรมการหรือผู้บริหารมีส่วนได้เสียในวาระที่อาจจะก่อให้เกิดความขัดแย้งทางผลประโยชน์จะต้องแจ้งให้ที่ประชุมรับทราบและไม่เข้าร่วมการพิจารณาหรืออนุมัติในวาระที่มีส่วนได้เสียนั้นๆบริษัทฯ
ปฏิบัติตามแนวทางและขั้นตอนในการปฏิบัติในเรื่องการเปิดเผยข้อมูลที่เกี่ยวโยงกันตามหลักเกณฑ์ของตลาดหลักทรัพย์แห่งประเทศไทย
ตั้งแต่ปี 2547 ดังนี้

-   ให้คณะกรรมการบริษัทฯและฝ่ายบริหาร
    ซึ่งเข้าข่ายบุคคลที่เกี่ยวโยงกันตามคำนิยามของสำนักคณะกรรมการกำกับหลักทรัพย์และตลาดหลักทรัพย์
    เปิดเผยข้อมูลบุคคลและบริษัทที่เกี่ยวโยงกัน

-   ทุกครั้งที่มีการแต่งตั้งผู้บริหารใหม่ สำนักบริหาร จะจัดส่งแบบฟอร์ม
    “รายละเอียดของบุคคลที่เกี่ยวโยงกัน ”
    ตามประกาศคณะกรรมการตลาดหลักทรัพย์แห่งประเทศไทย
    เรื่องการเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกัน พ.ศ.
    2546 เพื่อให้ผู้บริหารที่ได้รับแต่งตั้งใหม่ให้ข้อมูลพร้อมลงนามรับรองความถูกต้องของข้อมูล
    และหากภายหลังมีการเปลี่ยนแปลงข้อมูล
    ผู้บริหารจะต้องจัดส่งแบบฟอร์มดังกล่าวพร้อมลงนามรับรองความถูกต้องของข้อมูล
    โดยสำนักเลขานุการบริษัทฯจะจัดทำสรุปรายชื่อบุคคลและบริษัทที่เกี่ยวโยงกัน

-   รายละเอียดของบุคคลที่เกี่ยวโยงกันของผู้บริหารจะต้องง่ายในการตรวจสอบและนำเสนอต่อผู้บริหารหรือกรรมการอนุมัติข้อมูลนั้นๆทุกครั้ง

-   หากมีรายการที่เกี่ยวโยงกันเกิดขึ้น
    บริษัทฯจะจัดทำสรุปสารสนเทศเกี่ยวกับรายการที่เกี่ยวโยงกันแจ้งให้ตลาดหลักทรัพย์แห่งประเทศไทยทราบรวมทั้งนำไปเปิดเผยในรายงานประจำปี
    (แบบ 56-2) และแบบแสดงรายการข้อมูลประจำปี (แบบ 56-1)

ในปี 2552 บริษัทฯ
จัดการประชุมสามัญผู้ถือหุ้นตามหลักเกณฑ์และแนวทางการปฏิบัติของตลาดหลักทรัพย์แห่งประเทศไทย
สำนักคณะกรรมการกำกับหลักทรัพย์และตลาดหลักทรัพย์ (ก.ล.ต.) และกฎหมายที่เกี่ยวข้อง
โดยปฏิบัติตามขั้นตอน และรายละเอียดการจัดการประชุมตาม Checklist
ของการจัดการประชุมสามัญผู้ถือหุ้นเพื่อเป็นการปกป้องและรักษาสิทธิของผู้ถือหุ้นทุกคน
โดยใช้ภาษาไทยในการการดำเนินการประชุม
เนื่องจากผู้ถือหุ้นทั้งหมดที่มาเข้าร่วมการประชุมสามัญประจำปีเป็นคนไทย

บริษัทฯ ให้ความสำคัญในการปฏิบัติต่อผู้ถือหุ้นในการเข้าร่วมประชุมอย่างเท่าเทียมกัน
กรณีผู้ถือหุ้นที่ไม่สะดวกเข้าร่วมการประชุมสามัญผู้ถือหุ้นด้วยตนเอง
ก็สามารถที่จะมอบฉันทะให้ผู้อื่นหรือกรรมการอิสระของบริษัทฯท่านใดท่านหนึ่งจากกรรมการอิสระที่เข้าร่วมประชุมทั้งหมด
ซึ่งบริษัทฯ
จะระบุรายชื่อและแนบประวัติของกรรมการอิสระไปพร้อมกับหนังสือมอบฉันทะตามแบบที่กระทรวงพาณิชย์กำหนดเพื่อให้เป็นผู้เข้าประชุมและออกเสียงลงมติแทนผู้ถือหุ้นได้โดยไม่มีเงื่อนไข
ในปี 2552 บริษัทฯ
ได้แนบเอกสารที่ระบุรายละเอียดเอกสารที่ผู้เข้าร่วมประชุมจะต้องแสดงก่อนเข้าประชุม
พร้อมกับหนังสือเชิญประชุม รายงานประจำปี หนังสือมอบฉันทะ และเอกสารอื่นๆ ล่วงหน้า 21
วันก่อนวันประชุมผู้ถือหุ้นเอกสารที่ต้องแสดงในการเข้าร่วมการประชุมสามัญผู้ถือหุ้นในกรณีที่ผู้ถือหุ้นมอบฉันทะให้ผู้อื่นเข้าร่วมประชุมแทนมีรายละเอียดดังนี้

1.  กรณีผู้ถือหุ้นที่เป็นบุคคลธรรมดา

    1.  กรณีผู้ถือหุ้นเข้าประชุมด้วยตนเอง
        ให้แสดงเอกสารที่ส่วนราชการออกให้ซึ่งปรากฎรูปถ่ายของผู้ถือหุ้นและยังไม่หมดอายุ เช่น
        บัตรประจำตัวประชาชน บัตรประจำตัวข้าราชการ หรือหนังสือเดินทาง

    2.  กรณีที่ผู้ถือหุ้นมอบฉันทะให้ผู้รับมอบฉันทะเข้าประชุมแทน

        -   หนังสือมอบอำนาจตามแบบที่แนบมาพร้อมหนังสือเชิญประชุมซึ่งได้กรอกข้อความถูกต้องครบถ้วน
            และลงลายมือชื่อผู้มอบฉันทะและผู้รับมอบฉันทะ

        -   สำเนาภาพถ่ายเอกสารที่ส่วนราชการออกให้ของผู้ถือหุ้นโดยมีรายละเอียดตามข้อ
            1.1 ข้างต้นและผู้มอบฉันทะได้ลงชื่อรับรองสำเนาถูกต้อง

        -   เอกสารที่ส่วนราชการออกให้ของผู้รับมอบฉันทะ ดังรายละเอียดข้อ 1.1 ข้างต้น

2.  กรณีผู้ถือหุ้นที่เป็นนิติบุคคล

    1.  กรณีผู้แทนของผู้ถือหุ้นเข้าประชุมด้วยตนเอง ต้องแสดงหลักฐานต่อไปนี้

-   เอกสารที่ส่วนราชการออกให้ของผู้แทนโดยมีรายละเอียดตามข้อ 1.1 ข้างต้น

-   สำเนาภาพถ่ายหนังสือรับรองการจดทะเบียนนิติบุคคลของผู้ถือหุ้นซึ่งรับรองสำเนาถูกต้องโดยผู้แทนนิติบุคคล
    และมีข้อความแสดงให้เห็นว่าผู้แทนเข้าร่วมประชุม มีอำนาจกระทำการแทน

    2.  กรณีผู้มอบฉันทะให้ผู้มอบฉันทะเข้าประชุม

-   หนังสือมอบอำนาจตามแบบที่แนบมาพร้อมหนังสือเชิญประชุมซึ่งได้กรอกข้อความถูกต้องครบถ้วน
    และลงลายมือชื่อผู้มอบอำนาจและรับมอบอำนาจ

-   สำเนาภาพถ่ายหนังสือรับรองการจดทะเบียนนิติบุคคลของผู้ถือหุ้นซึ่งรับรองสำเนาถูกต้องโดยผู้แทนนิติบุคคล
    และมีข้อความแสดงให้เห็นว่าผู้แทนนิติบุคคลซึ่งลงนามในหนังสือมอบอำนาจมีอำนาจกระทำการเช่นนั้น

-   เอกสารที่ส่วนราชการออกให้ของผู้รับมอบฉันทะโดยมีรายละเอียดตามข้อ 1.1 ข้างต้น

3.  กรณีผู้ถือหุ้นซึ่งมิได้มีสัญชาติไทยหรือซึ่งเป็นนิติบุคคลที่จัดตั้งขึ้นตามกฎหมายต่างประเทศ

  ให้นำความในข้อ 1 และข้อ 2
  มาใช้บังคับโดยอนุโลมกับผู้ถือหุ้นหรือผู้เข้าร่วมประชุมซึ่งมิได้มีสัญชาติไทย
  หรือซึ่งเป็นนิติบุคคลที่จัดตั้งขึ้นตามกฎหมายต่างประเทศแล้วแต่กรณี ทั้งนี้ภายใต้ข้อบังคับต่อไปนี้

-   หนังสือรับรองการเป็นนิติบุคคลนั้นอาจจะเป็นเอกสารที่ออกโดยส่วนราชการของประเทศที่นิติบุคคลนั้นตั้งอยู่
    หรือโดยเจ้าหน้าที่ของนิติบุคคลนั้นก็ได้ ทั้งนี้
    จะต้องมีรายละเอียดเกี่ยวกับชื่อนิติบุคคลผู้มีอำนาจลงมือชื่อผูกพันนิติบุคคลและเงื่อนไขหรือข้อจำกัดอำนาจในการลงลายมือชื่อ
    และสถานที่ตั้งสำนักงานใหญ่

-   เอกสารที่มิได้มีต้นฉบับเป็นภาษาอังกฤษจะต้องจัดทำคำแปลภาษาอังกฤษแนบมาพร้อม
    และให้ผู้แทนนิติบุคคลนั้นรับรองความถูกต้องของคำแปล

บริษัทฯ จะไม่เลือกปฏิบัติต่อผู้ถือหุ้นกลุ่มใดกลุ่มหนึ่งเป็นพิเศษ
ผู้ถือหุ้นทุกท่านมีสิทธิเข้าถึงข้อมูลของบริษัทฯที่เปิดเผยได้ผ่านช่องทางติดต่อต่างๆอย่างเท่าเทียมกัน
รวมทั้งจะได้รับการปฏิบัติอย่างเหมาะสม และได้รับข้อมูลเพียงพอตามช่องทางต่างๆ ดังนี้

-   โทรศัพท์ : 66-2-3260196-9

-   โทรสาร : 66-2-3260300

-   Website : www.kcethai.in.th

-   E-Mail : kce_mail@kce.co.th

-   จดหมาย : สำนักบริหาร

บริษัท เคซีอี อีเลคโทรนิคส์ จำกัด (มหาชน)

125-125/1,1 หมู่ 4 นิคมอุตสาหกรรมลาดกระบัง

ถนนฉลองกรุง แขวงลำปลาทิว เขตลาดกระบัง

กรุงเทพฯ 10520

3 บทบาทของผู้มีส่วนได้เสีย

บริษัทฯ ตระหนักถึงความสำคัญและความรับผิดชอบที่มีต่อผู้มีส่วนได้เสีย เคารพ ปกป้องสิทธิ
และให้ความสำคัญในการดูแลและคำนึงถึงประโยชน์ของผู้มีส่วนได้เสียทุกกลุ่ม
ทั้งภายในและภายนอกบริษัทฯ ตั้งแต่สังคม ชุมชน ผู้ถือหุ้น ลูกค้า คู่ค้า และพนักงาน
รวมถึงความรับผิดชอบต่อสังคมและสิ่งแวดล้อม
เพื่อให้เกิดความมั่นใจในสิทธิตามกฎหมายที่เกี่ยวข้องใดๆ
มีการปฏิบัติและให้ความสำคัญโดยเท่าเทียมกัน ไม่เลือกปฏิบัติต่อผู้ถือหุ้นกลุ่มใดกลุ่มหนึ่งเป็นพิเศษ
อีกทั้งสนับสนุนและส่งเสริมให้เกิดความร่วมมือระหว่างบริษัทฯกับผู้มีส่วนได้เสียในการสร้างความมั่งคั่ง
มั่นคงทางการเงิน ความยั่งยืนของกิจการ
และสร้างความเชื่อมั่นให้กับทุกฝ่ายในการดำเนินงานและการตัดสินใจว่าเป็นไปตามกฎหมายและข้อกำหนดของบริษัทฯ
และให้เกิดความมั่นใจว่าผู้มีส่วนได้เสียทุกฝ่ายจะได้รับความเป็นธรรมตามสิทธิ

บริษัทฯ กำหนดนโยบายที่ชัดเจนในการปฏิบัติต่อผู้มีส่วนได้เสียทุกฝ่ายอย่างเป็นธรรม
โดยกำหนดสิทธิของผู้มีส่วนได้เสียตามกฎหมาย และถือเป็นข้อตกลงระหว่างกัน
ห้ามไม่ให้กระทำใดๆที่เป็นการละเมิดสิทธิของผู้มีส่วนได้เสีย
โดยไม่ปรากฎว่ามีการกระทำใดๆที่เป็นกรณีพิพาทกับผู้มีส่วนได้เสียในปี 2552 นอกจากนี้ บริษัทฯ
ได้กำหนดให้มีระบบที่เปิดโอกาสให้ผู้มีส่วนได้เสียเข้ามามีส่วนร่วมในการปรับปรุงและพัฒนาการปฏิบัติงานเพื่อก่อให้เกิดความมั่นคงในกิจการ
จึงจัดให้มีการรายงานการเปิดเผยข้อมูลต่างๆ
ที่เกี่ยวข้องกับการปฏิบัติงานของบริษัทฯในรายงานประจำปี (แบบ 56-2)
แบบแสดงรายการข้อมูลประจำปี (แบบ 56-1) และ Website ของบริษัท ทั้งนี้
ในกรณีที่ผู้มีส่วนได้เสีย มีเบาะแสในประเด็นที่เกี่ยวข้องกับการทำผิดกฎหมาย
ระบบการควบคุมภายในที่บกพร่อง หรือการกระทำที่ผิดจรรยาบรรณใดๆ
สามารถแจ้งหรือร้องเรียนผ่านช่องทางกลไกในการติดต่อทั้งภายในผ่านทาง Intranet : KCE
Home และภายนอกองค์กรโดยผ่านช่องทาง http://www.kcethai.in.th หรือทางโทรศัพท์
ซึ่งข้อคำถาม ข้อร้องเรียน หรือข้อเสนอแนะต่างๆ
จะส่งต่อให้หน่วยงานที่เกี่ยวข้องดำเนินการแก้ไขปรับปรุง
และมีการแจ้งกลับให้ทราบถึงการดำเนินการทุกเรื่อง ทั้งนี้
สำนักตรวจสอบภายในจะทำหน้าที่ประเมินประสิทธิภาพและความเพียงพอของระบบควบคุมภายในและตรวจสอบการปฏิบัติงานของทั้งองค์กร
รวมถึงการรับข้อร้องเรียนจากทุกช่องทาง เพื่อให้มีการแก้ไข ปรับปรุง
สรุปผลเพื่อรายงานต่อคณะกรรมการตรวจสอบและรายงานต่อคณะกรรมการบริษัทฯ ต่อไป
ดังปรากฎไม่พบว่ามีการกระทำใดๆที่เป็นการละเมิดสิทธิของผู้มีส่วนได้เสียของบริษัทฯในปี 2552

บริษัทฯ ปฏิบัติต่อผู้ถือหุ้นอย่างยุติธรรมและระมัดระวัง เก็บรักษาข้อมูลของลูกค้าไว้เป็นความลับ
ปฏิบัติตามเงื่อนไขสัญญาที่ให้ไว้กับคู่ค้า ดำเนินธุรกิจด้วยหลักการแข่งขันที่เป็นธรรมและจริยธรรม
ปฏิบัติต่อพนักงานอย่างยุติธรรมและเสมอภาค
รวมทั้งแสดงความรับผิดชอบต่อสังคมส่วนรวมอย่างจริงจัง
โดยได้กำหนดแนวทางในการดูแลผู้มีส่วนได้เสียไว้ในคู่มือ “ นโยบายการกำกับดูแลกิจการที่ดี”

นอกจากนี้ ด้วยความตระหนักถึงความสำคัญของพนักงาน และสิ่งแวดล้อม
และผลประโยชน์ของผู้มีส่วนได้เสียทุกฝ่าย ทางบริษัทฯ ได้เข้าร่วมเป็นสมาชิก GLOBAL COMPACT
ซึ่งก่อตั้งโดย UNITED NATIONS (UN) ในการดำเนินธุรกิจภายใต้หลักการ 10
ประการด้านการจ้างแรงงาน การป้องกันปัญหาสิ่งแวดล้อม การรับผิดชอบต่อสังคม
และการต่อต้านคอรัปชั่น โดยที่บริษัทสมาชิกจะต้องมีการปฏิบัติตามข้อกำหนดของ GLOBAL COMPACT
ดังนี้

ด้านสิทธิมนุษยชน

1.  สนับสนุนและเคารพในกฎหมายสิทธิมนุษยชนระหว่างประเทศ

2.  จะไม่กระทำความผิดด้านมนุษยชน

  ด้านมาตรฐานแรงงาน

3.  สนับสนุนเสรีภาพของสมาคม และให้การรับรองผลของการเจรจาต่อรองของสมาคม

4.  ไม่มีการกดขี่และบังคับใช้แรงงานทุกรูปแบบ

5.  ไม่มีการใช้แรงงานเด็ก

6.  ไม่มีการเลือกปฏิบัติในการจ้างงานและปฏิบัติงาน

  ด้านสิ่งแวดล้อม

7.  สนับสนุนการป้องกันการทำลายสิ่งแวดล้อม

8.  อาสาที่จะรับผิดชอบในการริเริ่มส่งเสริมให้สิ่งแวดล้อมดียิ่งขึ้น

9.  สนับสนุนการพัฒนาและการกระจายเทคโนโลยีที่เป็นมิตรกับสิ่งแวดล้อม

  ด้านการต่อต้านการคอรัปชั่น

10. ต่อต้านการคอรัปชั่นทุกรูปแบบรวมทั้งการข่มขู่บังคับและการติดสินบน

การปฏิบัติต่อผู้มีส่วนได้เสียกลุ่มหลักๆของบริษัทฯ

พนักงาน

  บริษัทฯ ตระหนักดีว่าบุคลากรของบริษัทฯทุกคนเป็นส่วนสำคัญในการดำเนินธุรกิจ
  จึงให้ความสำคัญกับพนักงานทุกคน ไม่ว่าจะทำงานในส่วนใด ฝ่ายใด ปราศจากการเลือกปฏิบัติ
  โดยจะส่งเสริมให้บุคลากรรู้รักสามัคคี ไว้เนื้อเชื่อใจกัน ไม่แบ่งฝักแบ่งฝ่าย
  ปฏิบัติต่อกันอย่างสุภาพ และเคารพในศักดิ์ศรีความเป็นมนุษย์ สร้างสภาพแวดล้อมในการทำงานที่ดี
  มีความปลอดภัย
  จ่ายค่าตอบแทนและสวัสดิการที่เหมาะสมและเป็นธรรมเป็นจำนวนเท่ากับหรือมากกว่าเมื่อเปรียบเทียบกับสถานประกอบการอื่นๆ
  และจัดหานวัตกรรม และเทคโนโลยีใหม่ๆมาสนับสนุนการทำงาน ให้กับพนักงาน

  พนักงานทุกคนจะได้รับคู่มือพนักงานที่ระบุข้อควรปฏิบัติ กฎระเบียบ
  ขั้นตอนในการปฏิบัติงานและสวัสดิการต่างๆที่พึงจะได้รับ
  โดยมีคณะกรรมการสวัสดิการดูแลสิทธิของพนักงาน
  และมีคณะอนุกรรมการดูแลสวัสดิการด้านที่อยู่อาศัย มีสวัสดิการประกันชีวิตและประกันสุขภาพกลุ่ม
  สวัสดิการรถรับ-ส่ง กิจกรรมมอบทุนการศึกษาบุตรของพนักงาน
  โดยรายละเอียดสวัสดิการต่างๆที่ทางบริษัทฯได้จัดให้กับพนักงานและระบุในคู่มือพนักงาน มีดังนี้

1.  กองทุนสำรองเลี้ยงชีพ

2.  ประกันสุขภาพ ประกันอุบัติเหตุ ประกันชีวิตหมู่

3.  เงินโบนัสเดือน-
    สำหรับพนักงานที่ได้รับการบรรจุเป็นพนักงานประจำและได้รับเงินเดือนไม่เกิน 14,000 บาท
    และไม่ขาด ลา มาสาย เกินจำนวนวันที่กำหนด

4.  “ โครงการ STAFF BENEFIT ” เพื่อเป็นสวัสดิการสินเชื่อที่อยู่อาศัยให้กับพนักงาน

5.  การตรวจสุขภาพพนักงานทุกๆปี โดยในปี 2552 ได้มีการตรวจสุขภาพพนักงานในวันที่ 4-7
    สิงหาคม 2552

6.  การตรวจเลือดเพื่อหาปริมาณสารเคมีในร่างกายเป็นประจำทุกๆปี

7.  จัดให้มีหน่วยปฐมพยาบาลเบื้องต้นตลอด 24 ชั่วโมงในทุกๆโรงงาน

8.  เงินช่วยเหลือ เช่นค่าครองชีพ เงินช่วยเหลือฌาปนกิจ เงินช่วยเหลือกรณีสมรส
    และของเยี่ยมพนักงานกรณีเจ็บป่วยนอนโรงพยาบาล

9.  รถรับ-ส่งพนักงาน ชุด UNIFORM และรองเท้า

10. สิทธิในการลา เช่น ลากิจ ลาป่วย ลาพักผ่อน ลาคลอด ลาบวช และอื่นๆ

11. ทุนการศึกษาบุตร

12. การบรรยายเรื่องการคุมกำเนิด

13. จัดให้มีการสอนและเพิ่มความรู้ทางด้านวิชาชีพแก่พนักงานในด้านต่างๆ เช่น
    การสอนการทำกรอบรูปวิทยาศาสตร์ การแกะลายกระจกด้วยน้ำยากัดกระจก
    การทำปุ๋ยหมักชีวภาพ การหล่อกระถางด้วยปูนซิเมนต์

14. จัดให้มีการฝึกอบรมเฉพาะทางในแต่ละสาขาวิชาชีพ
    เพื่อนำมาปรับปรุงประสิทธิภาพในการทำงานของพนักงานตามแผนการฝึกอบรมที่ได้กำหนดไว้
    ซึ่งรวมไปถึงกฎระเบียบ การทำงานเป็นทีม และความเป็นผู้นำ

15. สวัสดิการจัดข้าวเปล่าให้พนักงานและจัดให้มีการจำหน่ายสินค้าอุปโภค บริโภคราคาถูก

การฝึกอบรมและการพัฒนาด้านต่างๆ

ในปี 2552 ทางบริษัทฯ ได้จัดอบรมให้กับพนักงานในด้านพัฒนาทักษะความรู้ความสามารถ
ด้านความปลอดภัย สุขภาพอนามัย และการฝึกอบรมในหัวข้อต่างๆ ดังนี้

-   การอบรมหลักสูตร “ ความรู้เกี่ยวกับ PREPREG & LAMINATE MATERIAL”
    เพื่อให้พนักงานได้รับความรู้ความเข้าใจเกี่ยวกับขั้นตอนการผลิต PREPREG และ LAMINATE
    ตลอดจน MATERIALที่ใช้ในการผลิต
    เพื่อนำมาประยุกต์ใช้และแก้ไขปัญหาในขั้นตอนการผลิตแผ่นวงจรอิเล็กทรอนิกส์ในองค์กรได้
    โดยจะจัดอบรมให้กับหัวหน้างานใหม่ทุกๆแผนก เป็นประจำทุกๆปี

-   การอบรมหลักสูตร “
    การวิเคราะห์ปัญหา/ผลกระทบจากกระบวนการและเทคนิคการวางแผนและควบคุมการผลิต
    (Failure Mode and Effect Analysis for Auto. Industry (FA-40) ”
    เพื่อเป็นการเพิ่มความรู้ความเข้าใจให้กับพนักงานและสามารถนำความรู้ที่ได้ไปใช้ให้สอดคล้องกับการปฏิบัติงานในปัจจุบัน
    โดยมีการจัดฝึกอบรมทุกๆปี ปีละ 1 ครั้ง

-   การอบรมหลักสูตร “ CORRECTIVE & PREVENTIVE BY 8D TECHNIQUE ”
    เพื่อให้ผู้เข้ารับการอบรมได้รับความรู้ความเข้าใจในระบบคุณภาพเกี่ยวกับแนวคิดปัญหาและการแก้ไข
    (CORRECTIVE ACTION ) รวมทั้งการปฏิบัติการป้องกัน (PREVENTIVE ACTION )
    และสามารถนำมาประยุกต์กับการปฏิบัติงานได้อย่างมีประสิทธิภาพ
    โดยจะจัดการอบรมให้กับพนักงานระดับหัวหน้างานในฝ่ายต่างๆที่ทำงานเกี่ยวข้องกับการผลิต
    เป็นประจำทุกๆปี

-   การอบรมหลักสูตร “ 7 HABITS HIGHLY EFFECTIVE PEOPLE ”
    โดยจะมีการจัดอบรมทุกๆปี ปีละ 2 ครั้งให้กับพนักงานระดับหัวหน้างานของฝ่ายผลิต
    โดยมีจุดประสงค์เพื่อให้ผู้เข้าอบรมเข้าใจถึง 7
    หลักการในการทำงานคือหลักการวิสัยทัศน์ส่วนบุคคล หลักการของการเป็นผู้นำในตนเอง
    หลักการของการบริหารส่วนบุคคล หลักการของภาวะผู้นำระหว่างบุคคล
    หลักการของการติดต่อสื่อสารอย่างเข้าอกเข้าใจ หลักการร่วมมืออย่างสร้างสรรค์
    และหลักการของการเติมพลังชีวิตให้สมดุล

-   การอบรมหลักสูตร “ SIX SIGMA ”
    โดยมีจุดประสงค์เพื่อให้พนักงานระดับหัวหน้างานมีความรู้ความเข้าใจในระบบ SIX SIGMA
    และสามารถนำไปประยุกต์ใช้ในการทำ COST SAVING PROJECT โดยจะมีการจัดอบรมทุกๆปี
    ปีละ 2 ครั้ง

-   การอบรมหลักสูตร “ PROCESS AUDIT VDA 6 PART 3 (INTERNAL AUDIT)
    เพื่อให้พนักงานระดับหัวหน้างานมีความรู้ความสามารถในการทำ INTERNAL AUDIT ตามหลัก
    VDA 6.3

-   การอบรมหลักสูตร “ การควบคุมกระบวนการทางสถิติเบื้องต้น ”
    โดยมีจุดประสงค์เพื่อเป็นการเพิ่มความรู้ความเข้าใจพื้นฐานเกี่ยวกับการควบคุมกระบวนการทางสถิติได้อย่างถูกต้องและสามารถนำความรู้ที่ได้ไปใช้ให้สอดคล้องกับการปฏิบัติงานในปัจจุบัน
    โดยจะจัดฝึกอบรมทุกๆปี ปีละ 2 ครั้ง ให้กับพนักงานที่ปฏิบัติงานที่เกี่ยวข้องกับการทำสถิติ

-   การอบรมหลักสูตร “การวิเคราะห์ระบบการวัด MSA – MEASUREMENT SYSTEM
    ANALYSIS” เพื่อให้สอดคล้องกับ REQUIREMENT ของ APQP (ADVANCE PRODUCT
    QUALITY PLANNING)
    และเพื่อให้พนักงานสามารถนำความรู้ที่ได้มาวิเคราะห์เครื่องมือวัดได้อย่างถูกต้อง
    โดยได้จัดอบรมทุกปีให้กับพนักงานระดับหัวหน้างานทุกฝ่ายที่เกี่ยวข้องกับการผลิตและ APQP
    TEAM

-   การอบรม “การลดอัตราของเสียให้เป็นศูนย์ (ZERO DEFECT)” เป็นการฝึกอบรมให้กับ
    APQP TEAM (ADVANCE PRODUCT QUALITY PLANNING) พนักงานระดับหัวหน้างาน
    หรือวิศวกร ที่ทำงาน เกี่ยวข้องกับสายงานการผลิต
    ให้มีความรู้ความเข้าใจในหลักการการบริหารการผลิต แนวคิดและหลักการของ ZERO
    DEFECT แนวคิดและหลักการออกแบบและพัฒนากระบวนการการผลิตที่นำไปสู่ ZERO DEFECT

-   การอบรมหลักสูตร “การดำเนินกิจกรรม 5ส ในสำนักงาน ”
    เพื่อให้พนักงานสำนักงานทุกระดับที่เข้า
    รับการอบรมมีความรู้ความเข้าใจเกี่ยวกับการทำกิจกรรม 5ส และมาตรฐานในการจัดทำ 5ส
    สำหรับสำนักงาน

-   การอบรมหลักสูตร “การประยุกต์ใช้ KPIs ในการประเมินผล (KEY PERFORMANCE
    INDICATOR)” เพื่อให้พนักงานทุกระดับมีความรู้ความเข้าใจ
    สามารถกำหนดตัวชี้วัดของงานที่รับผิดชอบและสามารถนำตัวชี้วัดไปกำหนดความสัมฤทธิ์ผลของผลงานได้

-   การอบรม “ การควบคุมระบบเอกสาร (DOCUMENT CONTROL) ”
    เพื่อให้พนักงานสามารถทราบถึง ระบบการทำเอกสาร
    การจัดเก็บได้อย่างถูกต้องตรงกับระบบมาตรฐานคุณภาพ มีการจัดอบรมทุกๆปี ปีละ 1 ครั้ง

  ในปี 2552 บริษัทฯ ได้จัดกิจกรรมต่างๆสำหรับพนักงาน ดังนี้

-   กิจกรรมทำบุญตักบาตรในวันปีใหม่

-   กิจกรรมรณรงค์สงกรานต์ เมาไม่ขับ

-   กิจกรรมสรงน้ำพระพุทธวันสงกรานต์

-   การประกวดคำขวัญ 5 ส

-   กิจกรรมสัปดาห์ความปลอดภัย

ด้านความปลอดภัย

  ด้วยตระหนักถึงความปลอดภัยและอาชีวอนามัยในการทำงานของพนักงาน ในปี 2552 บริษัท

  ได้ดำเนินการเชิงป้องกันและสร้างจิตสำนึกด้านความปลอดภัยและอาชีวอนามัย
  เพื่อควบคุมและเฝ้าระวังความ เสี่ยงที่อาจเกิดขึ้นต่อพนักงาน
  ด้วยการจัดให้มีการอบรมความปลอดภัยด้านต่างๆ
  การอบรมกฎหมายที่เกี่ยวกับความปลอดภัยและอื่นๆที่เกี่ยวข้องกับการทำงาน
  เพื่อเป็นการพัฒนาทักษะและเพิ่มความสามารถในการปฏิบัติงานของพนักงาน ดังนี้

-   การอบรม “ การฝึกซ้อมทีมระงับเหตุฉุกเฉิน (ERT = Emergency Response Team)”
    โดยมีวัตถุประสงค์เพื่อให้เกิดความพร้อมในกรณีเมื่อเกิดภาวะฉุกเฉิน
    เพื่อเป็นการเฝ้าระวังและป้องกันเหตุฉุกเฉินในพื้นที่โรงงาน จะมีการจัดอบรมทุกๆเดือนๆละ 1
    ครั้งเพื่อทบทวนและให้ความรู้ใหม่ๆแก่ทีมปฏิบัติการฉุกเฉินของบริษัท

-   การอบรม “ การซ้อมอพยพหนีไฟ”
    โดยมีวัตถุประสงค์เพื่อให้พนักงานทราบขั้นตอนการอพยพกรณีมี เหตุการณ์ฉุกเฉิน
    และเพื่อให้สอดคล้องกับกฎหมาย โดยจะมีการจัดอบรมให้กับพนักงานทุกคนเป็นประจำทุกๆปี

-   การอบรม “ การใช้อุปกรณ์ป้องกันภัยส่วนบุคคล (Personal Protection Equipment)”
    เพื่อให้พนักงานทราบถึงลักษณะ หน้าที่และวิธีการใช้งานอุปกรณ์ PPE แต่ละชนิด

-   การอบรมหลักสูตร “ คณะกรรมการความปลอดภัย อาชีวอนามัย
    และสภาพแวดล้อมในการทำงาน”
    เพื่อให้เป็นไปตามกฎหมายที่กำหนดให้คณะกรรมการความปลอดภัยต้องได้รับการอบรมภายใน
    60 วัน นับจากวันที่ได้รับการแต่งตั้งหรือเลือกตั้ง

-   การอบรมหลักสูตร “ ความปลอดภัยในการทำงานกับรังสีเอ็กซเรย์ ”
    เพื่อให้พนักงานที่ปฏิบัติงานเกี่ยวข้องกับรังสี
    มีความรู้พื้นฐานในการทำงานเกี่ยวกับสารเคมีได้อย่างปลอดภัยและถูกต้องในการปฏิบัติงาน
    การป้องกัน และการปฐมพยาบาลเบื้องต้น

-   การอบรม “ พื้นฐานความปลอดภัยในการทำงานเกี่ยวกับสารเคมี”
    มีวัตถุประสงค์เพื่อให้พนักงานมีความรู้พื้นฐานในการทำงานเกี่ยวกับสารเคมีได้อย่างถูกต้องและปลอดภัยในเรื่องการปฏิบัติงาน
    การป้องกัน และการปฐมพยาบาลเบื้องต้น

-   การอบรมหลักสูตร “ เจ้าหน้าที่ความปลอดภัยในการทำงานระดับหัวหน้างาน”
    โดยมีวัตถุประสงค์เพื่อให้ผู้เข้าอบรมมีความรู้เกี่ยวกับความปลอดภัยในการทำงาน
    กฎหมายเกี่ยวกับความปลอดภัยและอื่นๆที่เกี่ยวข้อง
    การป้องกันและควบคุมอุบัติเหตุและโรคจากการทำงาน
    ตลอดจนสามารถค้นหาสาเหตุของอุบัติเหตุและโรคที่เกิดจากการทำงานได้

-   การอบรมหลักสูตร “ การปฐมพยาบาลเบื้องต้น (First Aid) ”
    โดยมีจุดประสงค์เพื่อให้พนักงานเข้าใจหลักการการปฐมพยาบาลเบื้องต้น
    และสามารถปฐมพยาบาลบาดแผลแต่ละชนิดได้ โดยจะมีการจัดอบรมทุกๆปี ปีละ 1 ครั้ง

-   การอบรมหลักสูตร “ การควบคุมสารต้องห้ามตามระเบียบ ROHS (Restriction of the
    use of certain hazardous substances, ELV (End of Live Vehicle), WEEE
    (Waste of Electrical and Electronics Equipment) ”

-   การอบรมหลักสูตร “ การควบคุมเหตุฉุกเฉินที่เกิดจากไฟฟ้าลัดวงจร”
    เพื่อให้ผู้เข้าอบรมทราบถึงวิธีการควบคุมไฟที่เกิดจากไฟฟ้าและสารเคมีไวไฟ (อาซีโตน)
    และสามารถดับไฟได้อย่างรวดเร็วและถูกต้อง เพื่อบรรเทาความสูญเสียที่เกิดขึ้น

-   การอบรม “การขับขี่และการดูแลบำรุงรักษารถ Fork Lift อย่างถูกต้องและปลอดภัย”
    เพื่อให้พนักงาน ที่ทำงานเกี่ยวข้องกับรถ Fork Lift
    ได้รับความรู้และสามารถนำไปเป็นแนวทางในการใช้ปฏิบัติงานได้อย่างถูกต้อง
    ตลอดจนป้องกันไม่ให้เกิดอุบัติเหตุในการทำงาน

-   การอบรม ISO/TS 16949

นอกจากนี้ บริษัทฯได้ตระหนักถึงความปลอดภัยในการทำงานของพนักงาน
จึงจัดให้มีนโยบายความปลอดภัย ตลอดจนมีระบบการจัดการด้านอาชีวอนามัย ที่มีประสิทธิภาพ
อันมีข้อปฏิบัติเพื่อเป็นแนวทางในการดำเนินการและปฏิบัติของพนักงาน ดังนี้

นโยบายความปลอดภัย

1.  บริษัทฯ ถือว่าความปลอดภัยในการทำงานเป็นหน้าที่ของพนักงานทุกคน
    ที่จะร่วมมือกันปฏิบัติเพื่อให้เกิดความปลอดภัยทั้งตนเองและผู้อื่น

2.  บริษัทฯจะสนับสนุนและส่งเสริมกิจกรรมความปลอดภัยทุกรูปแบบ เช่นการฝึกอบรม
    การจูงใจพนักงาน การพัฒนาสภาพการทำงานและสิ่งแวดล้อม เป็นต้น

3.  ผู้บังคับบัญชาทุกคน
    ต้องมีหน้าที่ดูแลและรับผิดชอบในเรื่องความปลอดภัยในการทำงานของผู้ใต้บังคับบัญชาให้เป็นไปตามกฎระเบียบแห่งความปลอดภัยที่กำหนดขึ้นโดยเคร่งครัด

4.  พนักงานทุกคนต้องให้ความร่วมมือในโครงการความปลอดภัยและอาชีวอนามัยต่างๆของบริษัท

5.  บริษัทฯจะจัดให้มีการติดตามและประเมินผลการดำเนินงานตามนโยบายความปลอดภัยและอาชีวอนามัย
    เพื่อควบคุมดูแลให้มีการปฏิบัติอย่างจริงจังและเกิดประสิทธิภาพสูงสุด

ลูกค้า

บริษัทฯ มุ่งมั่นในการสร้างความพึงพอใจให้กับลูกค้า
ด้วยการผลิตและพัฒนาสินค้าที่มีคุณภาพและบริการรวดเร็ว
เพื่อตอบสนองความต้องการของลูกค้าอย่างต่อเนื่อง
บุคคลากรของบริษัทฯต้องทุ่มเทในการทำงานเพื่อตอบสนองความต้องการของลูกค้าอย่างเต็มที่
ด้วยราคาที่สมเหตุสมผล ทันต่อสถานการณ์ มีคุณภาพ ไม่จำกัดสิทธิและมีเงื่อนไขที่เป็นธรรมต่อลูกค้า
โดยปรากฎไม่พบว่ามีปัญหาใดๆเกี่ยวกับลูกค้าในปี 2552

คู่ค้า

บริษัทฯ เชื่อมั่นและให้ความยุติธรรมต่อทุกฝ่ายที่มีความสัมพันธ์ทางธุรกิจกับบริษัท
โดยได้กำหนดนโยบายและแนวทางปฏิบัติในการจัดซื้อจัดจ้าง
และหลักเกณฑ์การคัดเลือกคู่ค้าไว้อย่างชัดเจน
เพื่อให้เกิดความเป็นธรรมและความเป็นอิสระระหว่างบริษัทและคู่ค้าในระบบการจัดหาที่โปร่งใส
มีขั้นตอนที่สามารถตรวจสอบได้ ปฏิบัติตามเงื่อนไขทางการค้าและสัญญาที่ตกลงกันไว้
และมีการจ่ายชำระเงินตรงตามเวลาทุกครั้ง โดยในปีที่ผ่านมา
บริษัทฯไม่มีข้อพิพาทใดๆกับคู่ค้าหรือคู่แข่งขันเลย

เจ้าหนี้

บริษัทฯ ยึดมั่นในการดำเนินธุรกิจอย่างมีหลักการและวินัย
เพื่อสร้างความมั่นใจในการตัดสินใจและการดำเนินธุรกิจให้เป็นไปตามกฎหมาย ระเบียบข้อบังคับ
จรรยาบรรณของบริษัทฯ และข้อพึงปฏิบัติที่ดีตามเงื่อนไขและหน้าที่ ที่พึงมีต่อลูกหนี้
โดยจะส่งยอดคงเหลือหนี้สินให้กับลูกหนี้ทุกๆเดือนเพื่อเป็นการยืนยันหนี้สินระหว่างกัน
และเป็นการป้องกันปัญหาที่จะเกิดขึ้นทางด้านการเงิน ส่วนด้านเจ้าหนี้
จะปฏิบัติตามเงื่อนไขและข้อตกลงที่มีต่อเจ้าหนี้ โดยจะมีการจ่ายชำระเงินตรงตามเวลาทุกครั้ง
กรณีที่ไม่สามารถปฏิบัติตามเงื่อนไขข้อใดข้อหนึ่งจะดำเนินการรีบแจ้งให้เจ้าหน้าที่ทราบล่วงหน้าทันที
เพื่อพิจารณาหาแนวทางร่วมกัน มีการแจ้งกำหนด ระยะเวลา และเงื่อนไขการรับเงินที่ชัดเจน
ดังไม่ปรากฎว่ามีกรณีพิพาทใดๆกับลูกหนี้และเจ้าหนี้ของบริษัทฯ ในปี 2552 ที่ผ่านมา

คู่แข่ง

บริษัทฯ เน้นการดำเนินธุรกิจอย่างมีจริยธรรม โปร่งใส
มีการแข่งขันอย่างเป็นธรรมกับคู่แข่งภายใต้กรอบกติกาการแข่งขันที่ดี
ไม่แสวงหาข้อมูลที่เป็นความลับของคู่แข่งทางการค้าด้วยวิธีการไม่สุจริตหรือไม่เหมาะสม เช่น
การจ่ายเงินสินจ้างให้แก่พนักงานของคู่แข่ง ไม่ทำลายชื่อเสียงของคู่แข่งทางการค้าด้วยการ
กล่าวหาในทางร้าย หรือใส่ร้ายป้ายสี หรือโจมตีคู่แข่งโดยปราศจากข้อมูลอย่างสมเหตุสมผล
ดังปรากฎว่าบริษัทฯไม่มีข้อพิพาทใดๆกับคู่แข่งในปี 2552

ผู้ถือหุ้น

บริษัทฯ มุ่งมั่นให้มีผลการดำเนินงานที่ดีเลิศอย่างต่อเนื่อง
คำนึงถึงสภาวะความเสี่ยงในปัจจุบันและอนาคต
ด้วยตระหนักถึงหน้าที่และความรับผิดชอบที่จะก่อให้เกิดความโปร่งใสในการดำเนินงาน
และพยายามอย่างเต็มที่ในการปกป้องทรัพย์สินและธำรงไว้ซึ่งทรัพย์สินและชื่อเสียงของบริษัทฯ
คณะกรรมการและผู้บริหารปฏิบัติหน้าที่ด้วยความซื่อสัตย์ สุจริต และเป็นธรรม
คำนึงถึงผู้ถือหุ้นรายใหญ่และรายย่อย เพื่อผลประโยชน์ของกลุ่มผู้ที่เกี่ยวข้องโดยรวม ดังนี้

-   บริหารกิจการของบริษัทฯให้มีความเจริญก้าวหน้า มั่นคง และก่อให้เกิดผลตอบแทนที่ดีแก่ผู้ถือหุ้น

-   ปฏิบัติหน้าที่ด้วยความสามารถและระมัดระวัง เยี่ยงผู้ที่มีความรู้และประสบการณ์
    เพื่อก่อประโยชน์สูงสุดแก่ผู้ถือหุ้น และผู้มีส่วนได้เสียโดยรวม

-   จัดการดูแลไม่ให้ทรัพย์สินใดๆของบริษัทฯ สูญค่าหรือสูญเสียโดยเปล่าประโยชน์

-   เปิดเผยข้อมูลสารสนเทศทั้งทางการเงินและไม่ใช่ทางการเงินที่เกี่ยวกับธุรกิจและผลประกอบการของบริษัทฯที่เป็นจริงอย่างครบถ้วนเพียงพอ
    สม่ำเสมอ ทันเวลา
    และแสดงให้เห็นถึงสถานภาพของการประกอบการและสถานภาพทางการเงินที่แท้จริงของบริษัทฯ

สิ่งแวดล้อม

บริษัท ฯ ให้ความสำคัญและรักษาระบบมาตรฐานสิ่งแวดล้อมไว้อย่างเคร่งครัด
ภายใต้ข้อกำหนดและกฏหมายที่เกี่ยวข้อง
มีนโยบายการผลิตที่ใช้พลังงานและทรัพยากรธรรมชาติอย่างเต็มประสิทธิภาพโดยได้ลงทุนเป็นจำนวนมากในระบบการบำบัดมลพิษทางน้ำและทางอากาศ
อีกทั้งโรงงานทุกแห่งของบริษัทฯในกลุ่ม
ตั้งอยู่ในเขตอุตสาหกรรมซึ่งมีมาตรการในการป้องกันมลพิษและลดผลกระทบต่อสิ่งแวดล้อมอยู่แล้วอย่างเข้มงวด

บริษัทฯ ได้กำหนดนโยบายด้านสิ่งแวดล้อมเพื่อใช้เป็นแนวทางปฏิบัติสำหรับผู้บริหาร และพนักงาน
ดังนี้

  นโยบายด้านสิ่งแวดล้อม

“ บริษัท เคซีอี อีเลคโทรนิคส์ จำกัด (มหาชน) ผู้ผลิตและผู้ส่งออกแผ่นพิมพ์วงจรอิเล็กทรอนิกส์
มีความมุ่งมั่นที่จะจัดตั้งระบบการจัดการสิ่งแวดล้อม
โดยจะทำการปรับปรุงสิ่งแวดล้อมอย่างต่อเนื่องในทุกประเด็นปัญหาและจะปฏิบัติตามนโยบาย ดังนี้ ”

-   ปฏิบัติตามกฎหมายสิ่งแวดล้อมและข้อกำหนดต่างๆที่เกี่ยวข้อง

-   ลดปริมาณของเสีย

-   การนำทรัพยากรธรรมชาติมาใช้ให้เกิดประโยชน์และมีประสิทธิภาพ

-   ประเมินระบบการจัดการสิ่งแวดล้อมอย่างต่อเนื่อง ทบทวนวัตถุประสงค์และเป้าหมายเพื่อ
    ให้บรรลุเป้าหมายด้านสิ่งแวดล้อม

-   ส่งเสริมให้เกิดการสร้างจิตสำนึกต่อสิ่งแวดล้อม มีการสื่อสารไปยังพนักงาน ผู้รับเหมา
    ผู้ส่งสินค้า และสาธารณชน

เนื่องด้วยบริษัทฯ ได้รับการรับรองมาตรฐาน ISO 14001
ซึ่งเป็นมาตรฐานระบบการจัดการสิ่งแวดล้อม และ ISO/TS 16949
ระบบมาตรฐานบริหารคุณภาพสำหรับอุตสาหกรรมผลิตชิ้นส่วนยานยนต์
จึงต้องได้รับการตรวจสอบระบบการจัดการสิ่งแวดล้อมจากบริษัท SGS ประเทศไทย จำกัด
อย่างต่อเนื่องเป็นประจำ
เพื่อให้มั่นใจว่าบริษัทฯได้ดำเนินการตามนโยบายและปฏิบัติตามข้อกำหนดของระบบสิ่งแวดล้อมอย่างเข้มงวด
ในปี 2552 บริษัทได้รับการตรวจสอบระบบการจัดการสิ่งแวดล้อมและระบบคุณภาพ 4
ครั้งในเดือนมีนาคม มิถุนายน กันยายน และธันวาคม
ซึ่งไม่ปรากฎว่ามีการดำเนินการใดๆที่ขัดต่อข้อกำหนดและมีผลกระทบต่อระบบสิ่งแวดล้อมและมาตรฐานคุณภาพของบริษัทฯ

  ในปี 2552 บริษัทฯได้จัดกิจกรรมให้พนักงานเพื่อเป็นการรณรงค์และสนับสนุนด้านสิ่งแวดล้อม
  ตามแนวทางการปฏิบัติของ ISO 14001 ดังนี้

-   กิจกรรมจัดสวนหย่อม ปลูกต้นไม้บริเวณโรงงาน
    โดยผู้บริหารร่วมกับพนักงานปลูกต้นไม้บริเวณริมรั้ว

-   กิจกรรมจัดนิทรรศการรณรงค์ลดโลกร้อนตามรอยพระราชดำรัสของพระบาทสมเด็จพระเจ้าอยู่หัวและแนะนำ
    100 สถานที่ ที่น่าจดจำก่อนจะหายไปจากโลกเนื่องจากภาวะโลกร้อน รวมทั้งคำอธิบายสาเหตุ
    กลไกการเกิดโลกร้อน และผลกระทบของภาวะโลกร้อน
    และผลกระทบของภาวะโลกร้อนให้พนักงานรับทราบ เพื่อปลูกจิตสำนึกให้ลด ละ เลิก
    พฤติกรรมที่ทำให้โลกร้อน

-   กิจกรรมรณรงค์ประชาสัมพันธ์ด้วยการแจกแผ่นพับ เกี่ยวกับการคัดแยกขยะรีไซเคิล
    เพื่อนำไปใช้ประโยชน์หรือสร้างรายได้

-   เข้าร่วมโครงการรักษ์ธรรมชาติและสิ่งแวดล้อมแบบบูรณาการ
    โดยความร่วมมือระหว่างสำนักงานนิคมอุตสาหกรรมลาดกระบัง สถาบันบัณฑิตพัฒนบริหารศาสตร์
    ชุมชนบึงบัว ชุมชนต่างๆ และโรงเรียนวัดบึงบัว ในวันที่ 17 กันยายน 2552
    โดยร่วมกันทำกิจกรรม ดังนี้

-   กิจกรรมปล่อยปลา

-   กิจกรรมปลูกต้นไม้ในสนามโรงเรียนวัดบึงบัว

-   กิจกรรมปลูกหญ้าริมสระน้ำ

-   กิจกรรมเทน้ำหมักชีวภาพเพื่อบำบัดน้ำเสียในคูระบายน้ำหน้าโรงเรียน วัดบึงบัว

-   มีการแต่งตั้งคณะกรรมการอนุรักษ์พลังงานแบบมีส่วนร่วม
    มีจุดประสงค์เพื่อลดการใช้พลังงานไฟฟ้าลง โดยเป้าหมายอยู่ที่ 4.5 k.W.hr/sq.ft
    โดยเริ่มดำเนินการตั้งแต่ต้นปี โดยคณะกรรมการอนุรักษ์พลังงานแบบมีส่วนร่วม
    จะมีหน้าที่รับผิดชอบ ดังนี้

-   ประชุมทีมทุกเดือนเพื่อวิเคราะห์การใช้พลังงาน กำหนดมาตรการเพื่อลดการใช้พลังงาน

-   ตรวจติดตามการใช้พลังงานในโรงงาน ค้นหาปัญหาที่เป็นต้นเหตุของการใช้พลังงานมเพิ่มขึ้น
    ปัญหาการรั่วไหลของพลังงานเพื่อกำหนดแนวแก้ปัญหาต่อไป

-   จัดกิจกรรมให้พนักงานทราบถึงนโยบายพลังงานและแนวทางการอนุรักษ์พลังงาน

-   สรุปผลการดำเนินงานของปี 2552 พบว่าสามารถลดการใช้พลังงานจากเดิมถึง 4.5 %
    หรือลดลงประมาณ 152,000 บาทต่อเดือน

-   จัดทำโครงการลดการใช้กระดาษและลดจำนวนการใช้กระดาษของเครื่องถ่ายเอกสารเพื่อลดปริมาณการใช้ทรัพยากร
    โดยให้ทุกหน่วยงานมีส่วนร่วมในการปรับเปลี่ยนพฤติกรรม
    เปลี่ยนรูปแบบวิธีการทำงานอย่างมีแบบแผน เพื่อลดการใช้ทรัพยากร
    โดยมีระยะเวลาการดำเนินการตั้งแต่เดือนเมษายน-พฤษภาคม
    ซึ่งจากผลการดำเนินงานสามารถลดการใช้กระดาษได้น้อยกว่าทุกๆเดือนที่ผ่านมาในปี 2552
    บริษัทฯ ได้ดำเนินกิจกรรมด้านระบบมาตรฐานคุณภาพ ดังนี้

-   โครงการปรับปรุงคุณภาพอย่างต่อเนื่อง (QIP) โดย Cross Functional Team
    เพื่อปรับปรุงกระบวนการผลิตเพื่อลดปริมาณของเสียและลดค่าใช้จ่าย
    อีกทั้งปรับปรุงและพัฒนาคุณภาพ อย่างต่อเนื่อง

  สังคมและชุมชน

บริษัทฯ ตระหนักถึงความสำคัญและความรับผิดชอบที่มีต่อชุมชน สังคม ศาสนา วัฒนธรรม
ทรัพยากรธรรมชาติ และประโยชน์สาธารณะ
พร้อมทั้งส่งเสริมและปลูกจิตสำนึกความรับผิดชอบต่อสังคมในหมู่พนักงานทุกระดับ

บริษัทฯได้จัดกิจกรรมด้านสังคมและสิ่งแวดล้อมในหลากหลายรูปแบบ
เน้นการทำกิจกรรมเพื่อประโยชน์ด้านเศรษฐกิจพอเพียง การพัฒนาการศึกษาของเยาวชน
การพัฒนาด้านสุขภาพกายและใจ ส่งเสริมพัฒนาการด้านศิลปะและการเล่นกีฬา

ในปี 2552 ทางบริษัทฯ และพนักงานได้ร่วมกันทำกิจกรรมต่อสังคม ศาสนา และชุมชน ดังนี้

-   มอบทุนการศึกษาให้กับบัณฑิตมหาวิทยาลัย มหาวิทยาลัยมหิดล

-   บริจาคเงินงบประมาณการก่อสร้างอาคารเรียนโรงเรียนบ้านท่าเล่ อำเภอเมือง จังหวัดตาก

-   บริจาคเงินงบประมาณการก่อสร้างอาคารเอนกประสงค์โรงเรียนบ้านดงยาง อำเภอบ้านตาก
    จังหวัดตาก

-   มอบทุนการศึกษาโรงเรียนบ้านกระสัง อำเภอประโคนชัย จังหวัดบุรีรัมย์

-   มอบทุนการศึกษาโรงเรียนทุรกันดารในอำเภอลานสัก จังหวัดอุทัยธานี

-   บริจาคโลหิตให้สภากาชาดไทย ร่วมกับสำนักงานนิคมฯลาดกระบัง

-   มอบเงินสนับสนุนโครงการ “ การฝึกอบรมเยาวชนสัมพันธ์ ” ร่วมกับสถานีตำรวจฉลองกรุง
    เขตลาดกระบัง

-   “ โครงการ KCE เพื่อชุมชนพอเพียง ” โดยการสอนวิธีการทำปุ๋ยหมักชีวภาพ
    และบริจาคสิ่งของให้กับชุมชนบ้านงิ้วและบ้านตะโก ตำบลบ้านขาม อำเภอจตุรัส จังหวัดชัยภูมิ

-   ร่วมมือกับการนิคมอุตสาหกรรม สถาบันบัณฑิตพัฒนบริหารศาสตร์ ชุมชนบึงบัว
    และโรงเรียนวัดบึงบัว ปลูกป่าและปล่อยปลาบริเวณโรงเรียนวัดบึงบัว

-   บริจาคเงิน สิ่งของ เครื่องใช้อุปโภคและบริโภค
    เพื่อสมทบทุนช่วยเหลือผู้ป่วยเอดส์และเด็กกำพร้า วัดพระบาทน้ำพุ อำเภอพระพุทธบาท
    จังหวัดอ่างทอง

-   ร่วมโครงการปลูกป่าลดโลกร้อน ด้วยการปลูกป่าชายเลน บริเวณที่พักตากอากาศบางปู
    จังหวัดสมุทรปราการ

-   ร่วมโครงการเฉลิมพระเกียรติพระบาทสมเด็จพระเจ้าอยู่หัวกับการนิคมอุตสาหกรรมด้วยการวิ่งมินิมาราธอนและเต้นแอโรบิคออกกำลังกาย

-   ร่วมโครงการ “คลองสวย-น้ำใส เทอดไท้องค์ราชันย์ ”
    ด้วยการบริจาคเงินสนับสนุนกิจกรรมชุมชนวัดบึงบัว และเข้าร่วมกิจกรรมปล่อยปลาสู่ลำน้ำ
    และเทน้ำชีวภาพบำบัดน้ำเสียใน ลำคลอง

-   สนับสนุนรางวัลให้กับเยาวชนในการประกวดวาดรูปโครงการ “ ความสุขของฉัน” ร่วมกับ
    โรงพยาบาลมนารมย์ โรงพยาบาลเฉพาะทางด้านสุขภาพจิตและจิตเวชในจังหวัดกรุงเทพฯ
    เพื่อเป็นการส่งเสริมการสร้างความสุขและการมีสุขภาพจิตที่ดีให้กับเยาวชนและวัยรุ่นจากทุกๆภาคของประเทศไทย

4 การเปิดเผยข้อมูลและความโปร่งใส

คณะกรรมการบริษัทฯ
ทำหน้าที่ส่งเสริมและกลั่นกรองการดำเนินงานเกี่ยวกับการกำกับดูแลกิจการเพื่อให้บริษัทฯ
มีการรณรงค์ส่งเสริมความสำคัญของการปฏิบัติหน้าที่ตามหลักการการกำกับดูแลกิจการอย่างจริงจัง
โดยได้จัดตั้งคณะทำงานด้านการกำกับดูแลกิจการที่ดี ทำหน้าที่ดำเนินการต่างๆตามนโยบาย
และรณรงค์ส่งเสริมการปลูกฝังจิตสำนึกแห่งความรับผิดชอบภายใต้หลักการกำกับดูแลกิจการที่ดีให้กับ
กรรมการ ผู้บริหาร พนักงาน และผู้ที่เกี่ยวข้อง โดยภายในบริษัทฯได้จัดทำกิจกรรมผ่านสื่อต่างๆเช่น
การจัดทำคู่มือการกำกับดูแลกิจการที่ดี การทำ Website
ที่มีข้อมูลการกำกับดูแลกิจการที่ดีอย่างครบถ้วน
โดยข้อมูลดังกล่าวจะรวมถึงการเปิดเผยรายละเอียดค่าตอบแทนของกรรมการและผู้บริหารของบริษัทฯและบริษัทย่อยที่จ่ายตามความเหมาะสมในหน้าที่และความรับผิดชอบของกรรมการแต่ละท่าน
รายละเอียดหน้าที่ และความรับผิดชอบของคณะกรรมการ
และจำนวนครั้งที่กรรมการแต่ละท่านเข้าประชุมด้วย

บริษัทฯ ตระหนักถึงความสำคัญของการเปิดเผยข้อมูลที่ถูกต้อง ครบถ้วน ทันเวลา และโปร่งใส โดย

การแจ้งข้อมูลข่าวสารผ่านระบบของตลาดหลักทรัพย์ รายงานประจำปี การรายงานข้อมูลแบบ 56-1
และการเปิดเผยผ่านเว็บไซต์ของบริษัทฯ ทั้งภาษาไทยและภาษาอังกฤษ
ตลอดจนการจัดประชุมชี้แจงผลประกอบการประจำไตรมาส

  การรายงานของคณะกรรมการทั้งที่เป็นการเงินและไม่ใช่การเงิน

บริษัทฯเปิดเผยและรายงานข้อมูลสารสนเทศที่สำคัญทั้งที่เป็นการเงินและไม่ใช่การเงินในทุกๆไตรมาสและประจำปี
รวมทั้งนำเสนอต่อผู้ถือหุ้นในการประชุมสามัญผู้ถือหุ้น และลงในเว็บไซต์ของบริษัทฯ
โดยผู้ถือหุ้นสามารถดาวน์โหลดรายงานประจำปีได้จากเว็บไซด์ของบริษัทฯทั้งภาษาไทยและภาษาอังกฤษ
หรือในกรณีที่ต้องการข้อมูลเพิ่มเติม สามารถติดต่อส่วนงานนักลงทุนสัมพันธ์ของบริษัทฯ ได้ที่หมายเลข
02-3260196-9 ต่อ 114 หรือ 112

ข้อมูลค่าตอบแทนกรรมการและผู้บริหาร

คณะกรรมการบริษัทฯ ได้แต่งตั้งคณะกรรมการกำหนดค่าตอบแทน
เพื่อทำหน้าที่พิจารณากำหนดค่าตอบแทนของกรรมการและผู้บริหาร
โดยค่าตอบแทนกรรมการเป็นไปตามมติที่ได้รับการอนุมัติจากที่ประชุมผู้ถือหุ้น ทั้งนี้
รายละเอียดค่าตอบแทนกรรมการและผู้บริหารได้เปิดเผยข้อมูลไว้ในหัวข้อค่าตอบแทนของกรรมการและผู้บริหารในหน้า
14-15

  นโยบายในการสื่อสารข้อมูล

บริษัทฯ ได้กำหนดนโยบายในการสื่อสารกับบุคคลภายนอก
โดยยึดหลักการการเปิดเผยข้อมูลและพัฒนาองค์กรอย่างต่อเนื่อง
ของตลาดหลักทรัพย์แห่งประเทศไทย เพื่อใช้เป็นแนวทางในการปฏิบัติไว้อย่างชัดเจน ดังนี้

-   บริษัทฯ พยายามอย่างยิ่งในการปฏิบัติต่อทุกคนอย่างเท่าเทียมกันและสม่ำเสมอ
    ภายใต้กรอบการปฏิบัติงานที่กำหนดไว้ โดยหลีกเลี่ยงการปฏิบัติอันไม่ถูกต้อง
    หรือสถานการณ์ที่ทำให้เกิดความขัดแย้งทางผลประโยชน์

-   การเปิดเผยข้อมูลของบริษัทฯจะต้องมีความชัดเจน ถูกต้อง โปร่งใส น่าเชื่อถือ ตรงไปตรงมา
    และสามารถแจกแจงข้อมูลต่างๆให้แก่ผู้มีส่วนได้เสียได้อย่างถูกต้อง ชัดเจน เข้าใจง่าย
    และทันเวลา

-   การแถลงข่าวสารใดๆของบริษัทฯ
    ต้องมั่นใจว่ามิได้ส่งผลเสียหายต่อความสัมพันธ์ระหว่างลูกค้ากับบริษัทฯ
    หรือล่วงละเมิดข้อมูลที่ถือว่าเป็นความลับของลูกค้า ผู้ถือหุ้น และผู้มีส่วนได้เสียอื่นๆ

-   การปฏิบัติหน้าที่ ที่เกี่ยวกับการสื่อสารของข้อมูลที่ถือเป็นความลับ
    พนักงานต้องประพฤติปฏิบัติภายใต้ระเบียบข้อบังคับของบริษัทฯว่าด้วยจรรยาบรรณของพนักงาน

-   ประธานกรรมการมีอำนาจในการแถลงข่าวสารของบริษัทฯ
    หรือประชาสัมพันธ์เกี่ยวกับข้อมูลสำคัญ ของบริษัทฯ
    ประธานกรรมการอาจมอบหมายให้กรรมการผู้จัดการ ผู้ช่วยกรรมการผู้จัดการ
    กรรมการบริษัทฯ หรือผู้บริหารแต่ละสายงาน
    รับหน้าที่ในการแถลงข่าวที่เป็นประเด็นสำคัญของบริษัทแก่นักลงทุน นักวิเคราะห์ หรือสื่อมวลชน

ความสัมพันธ์กับนักลงทุน

บริษัทฯ เปิดเผยข้อมูลสำคัญต่อนักลงทุนและดูแลกระบวนการรายงานทางการเงินเช่น
การนำเสนอผลการดำเนินงาน งบการเงิน สารสนเทศที่ทางบริษัทฯ
แจ้งต่อตลาดหลักทรัพย์แห่งประเทศไทย
รวมถึงมีการทำบทรายงานและการวิเคราะห์ของฝ่ายบริหารรายไตรมาส ซึ่งแสดงสถานภาพ
ผลการดำเนินงานและแนวโน้มในอนาคตของบริษัทฯต่อผู้ถือหุ้นทั้งในประเทศและต่างประเทศได้รับทราบอย่างเท่าเทียมกัน
สม่ำเสมอ และครบถ้วนตามความเป็นจริง ผู้ลงทุนสามารถติดต่อกับหน่วยงานได้โดยตรง
หรือผ่านทางเว็บไซต์ของบริษัทฯ www.kcethai.in.th
ซึ่งมีข้อมูลทั้งภาษาไทยและภาษาอังกฤษที่ได้ปรับปรุงให้ทันสมัยเป็นปัจจุบันอยู่เสมอ
ซึ่งประกอบด้วยข้อมูลสำคัญๆ อาทิ

-   รายงานประจำปี / แบบรายงานข้อมูล 56-1

-   นโยบายการกำกับดูแลกิจการที่ดีและกิจกรรมส่งเสริมต่างๆ

-   ผลการดำเนินงานด้านการเงิน

ทางบริษัทฯ มีการนำเสนอผลงานให้แก่นักวิเคราะห์ นักลงทุน
และบุคคลทั่วไปเป็นระยะๆอย่างสม่ำเสมอในรูปของ ANALYSTS’ MEETING
การให้ข้อมูลผ่านสื่อสิ่งพิมพ์ และรายการโทรทัศน์ต่างๆ
รวมทั้งการเข้าร่วมกิจกรรมพบนักลงทุนรายย่อยกับตลาดหลักทรัพย์ฯ
และการเข้าพบของผู้เกี่ยวข้องฝ่ายต่างๆ (Company Visit)
ที่นัดหมายเข้ามาพบผู้บริหารของบริษัทฯเพื่อสอบถามข้อมูลความคืบหน้าการดำเนินกิจการได้ตลอดเวลา

ในปี 2552 บริษัทฯ ได้จัดงานนักวิเคราะห์พบปะผู้บริหารฯ เผยแพร่ข่าวประชาสัมพันธ์
ความเคลื่อนไหวทางธุรกิจ ความคืบหน้าของการดำเนินงาน
และโครงการต่างๆรวมทั้งการบริการตอบคำถามและอำนวยความสะดวกในการติดต่อแก่สื่อมวลชนและสาธารณชนอย่างต่อเนื่อง
สรุปได้ดังนี้

  ------------------------------------------------ ----------------------
  กิจกรรมในปี 2552                                   จำนวน

  โครงการนักวิเคราะห์ฯ พบปะผู้บริหาร                     3 ครั้ง

  การให้ข้อมูลผ่านรายการต่างๆทางสถานีโทรทัศน์              3 ครั้ง

  COMPANY VISIT                                    5-8 ครั้ง

  ข่าวแจก / ภาพข่าว                                  84 ครั้ง
  ------------------------------------------------ ----------------------

5 ความรับผิดชอบของคณะกรรมการ

คณะกรรมการบริษัทฯ เคซีอี อีเลคโทรนิคส์
มีบทบาทสำคัญในการรายงานการกำกับดูแลกิจการของบริษัทฯ
ให้เป็นไปตามเป้าหมายที่ได้กำหนดไว้ให้เกิดประโยชน์สูงสุดต่อบริษัทฯและผู้ถือหุ้น
ปฏิบัติและบริหารงานด้วยความรับผิดชอบต่อการตัดสินใจและการกระทำ (Accountability)
สำนึกต่อหน้าที่ความรับผิดชอบ (Responsibility) ปฏิบัติต่อผู้เกี่ยวข้องทุกฝ่ายด้วยความเป็นธรรม
(Equitable Treatment) มีวิสัยทัศน์ในการสร้างมูลค่าเพิ่มแก่กิจการในระยะยาว (Vision
ato create Long Term Value) และมีคุณธรรมและจริยธรรม (Ethics)
มีอิสระในการตัดสินใจและเสนอความคิดเห็น ด้วยทัศนะวิสัยและความเป็นผู้นำ
ปฏิบัติหน้าที่ด้วยความสุจริต พากเพียร และใส่ใจในทุก ๆ
ขั้นตอนของการดำเนินงานเพื่อให้เป็นไปตามเป้าหมายที่ได้กำหนดไว้ให้เกิดประโยชน์สูงสุดต่อบริษัทฯ
และผู้ถือหุ้น(รายละเอียดขอบเขต อำนาจ หน้าที่ของคณะกรรมการต่างๆอยู่ในหัวข้อ 8.1 – 8.3 )

องค์ประกอบของคณะกรรมการ

ในปี 2009 คณะกรรมการบริษัทฯ มีทั้งหมด 8 ท่าน
โดยเป็นคณะกรรมการชุดเดิมไม่มีกรรมการใหม่เข้ารับตำแหน่งโดยกรรมการแต่ละท่านเป็นผู้มีความรู้
ความสามารถในหลากหลายสาขาวิชาชีพ มีความเชี่ยวชาญ ประสบการณ์
และทักษะความรู้ที่เป็นประโยชน์ต่อกิจการ
โดยกรรมการทุกท่านได้อุทิศเวลาและความพยายามให้กับการเป็นกรรมการบริษัทฯอย่างเต็มที่
ปฏิบัติหน้าที่ด้วยความเข้าใจถึงบทบาท หน้าที่
และความรับผิดชอบในการดำเนินธุรกิจของบริษัทฯให้สอดคล้องกับกฎหมายที่เกี่ยวข้องบนพื้นฐานของจริยธรรมขั้นพื้นฐาน
มีอิสระในการตัดสินใจ และเสนอความคิดเห็น ด้วยทัศนวิสัยและความเป็นผู้นำ
ปฏิบัติหน้าที่ด้วยความสุจริต พากเพียร
และใส่ใจในทุกๆขั้นตอนของการดำเนินงานเพื่อให้เป็นไปตามเป้าหมายและกลยุทธ์ที่ได้กำหนดไว้ให้เกิดประโยชน์สูงสุดต่อบริษัทฯ
ผู้ถือหุ้น และผู้มีส่วนได้เสียทุกท่านบนพื้นฐานของการปฏิบัติตามหลักการกำกับดูแลกิจการที่ดี

คณะกรรมการทั้งหมดมี 8 ท่านมีกรรมการอิสระทั้งหมด 3 ท่านซึ่งเป็นจำนวนที่มากกว่าหรือเท่ากับ 1
ใน 3 ของกรรมการทั้งหมด โดยกรรมการแต่ละท่านมีวาระการดำรงตำแหน่ง 3 ปี
มีการกำหนดเกษียณอายุของกรรมการเมื่ออายุครบ 75 ปี
นับแต่วันถัดจากวันประชุมสามัญผู้ถือหุ้นประจำปี ซึ่งมีขึ้นหลังจากที่กรรมการผู้นั้นมีอายุครบ 75
ปีบริบูรณ์ซึ่งกระบวนการสรรหากรรมการใหม่ในแต่ละครั้งบริษัทฯ จะปฏิบัติด้วยความโปร่งใส
ไม่มีการใช้อิทธิพลในการบังคับให้ผู้ถือหุ้นเลือก
ทุกคะแนนเสียงที่ได้รับล้วนแล้วแต่มาจากความเชื่อถือจากผู้ถือหุ้น
(รายละเอียดในรายงานการประชุมผู้ถือหุ้นครั้งที่ 26/2552 ใน www.kcethai.in.th)

การประชุมคณะกรรมการบริษัทฯ

บริษัทฯ กำหนดการประชุมคณะกรรมการบริษัทฯไว้เป็นการล่วงหน้าตลอดทั้งปี 2552
โดยจัดให้มีการประชุมในทุกๆวันอังคารที่สามของเดือน
หรืออาจจะมีการเชิญประชุมวิสามัญเป็นบางครั้งตามความจำเป็น มีเลขานุการบริษัทฯ
ทำหน้าที่เป็นผู้จัดเตรียมรายงานการประชุม และสำนักบริหารบริษัทฯ
ทำหน้าที่จัดส่งหนังสือเชิญประชุมและเอกสารที่เกี่ยวข้องให้กับคณะกรรมการบริษัทฯ 14
วันล่วงหน้าก่อนวันประชุม ในกรณีที่คณะกรรมการต้องการรายละเอียดเพิ่มเติมเกี่ยวกับการประชุม
สามารถสอบถามได้ที่สำนักบริหารของบริษัทฯ โดยในการประชุมแต่ละครั้ง
กรรมการสามารถที่จะเสนอวาระการประชุมเพิ่มเติมได้ โดยปกติจะใช้เวลาในการประชุมประมาณ
3 ชั่วโมง

ในการประชุมคณะกรรมการบริษัทฯ
บางครั้งอาจจะเชิญผู้บริหารที่รับผิดชอบงานในหัวข้อวาระการประชุมนั้นๆเข้าร่วมชี้แจงและให้ข้อมูลแก่กรรมการด้วย
โดยจะมีที่ปรึกษาฝ่ายกฏหมายของบริษัทฯทำหน้าที่ในการจดบันทึก จัดทำรายงานการประชุม
รวมทั้งให้คำแนะนำในด้านกฏเกณท์ต่างๆที่เกี่ยวข้องให้กับคณะกรรมการและผู้บริหารรับทราบด้วย

ในปี 2552 คณะกรรมการบริษัทฯ มีการประชุมตามวาระปกติจำนวน 12 ครั้ง
ดังรายละเอียดการเข้าร่วมประชุมของกรรมการแต่ละท่าน สรุปได้ดังนี้

รายชื่อคณะกรรมการ การเข้าร่วมประชุม/ การประชุม ทั้งหมด (ครั้ง)

1.  นายบัญชา องค์โฆษิต 12/12

2.  นายแพทย์ทองดี ชัยพานิช 10/12

3.  พลโท นายแพทย์สุปรีชา โมกขะเวส 09/12

4.  นายปัญจะ เสนาดิสัย 12/12

5.  แพทย์หญิงจันทิมา องค์โฆษิต 12/12

6.  นางอุบล จิระมงคล 12/12

7.  นางวรลักษณ์ องค์โฆษิต 12/12

8.  นางศิริพรรณ สันธนะพันธ์ 11/12

  การฝึกอบรมของคณะกรรมการ

บริษัทฯ สนับสนุนและส่งเสริมให้คณะกรรมการได้รับการอบรมเพิ่มเติม เพื่อเพิ่มพูนความรู้
ความเข้าใจถึงหลักการการกำกับดูแลกิจการที่ดี กฎเกณฑ์ กฎระเบียบ
ตลอดจนบทบาทและหน้าที่ความรับผิดชอบของกรรมการบริษัทฯในการบริหารงานให้มีประสิทธิภาพและภายใต้จรรยาบรรณที่กำหนด

รายละเอียดการฝึกอบรมหลักสูตรของสมาคมส่งเสริมกรรมการบริษัทไทย (IOD) ของ

คณะกรรมการบริษัทฯ

1.  นายบัญชา องค์โฆษิต

-   หลักสูตร Directors Accreditation Program (DAP) ปี 2547

2.  นายแพทย์ทองดี ชัยพานิช

-   หลักสูตร Directors Accreditation Program (DAP) ปี 2546

3.  พลโท นายแพทย์สุปรีชา โมกขะเวส

-   หลักสูตร Directors Accreditation Program (DAP) ปี 2547

4.  นายปัญจะ เสนาดิสัย

-   หลักสูตร Audit Committee Program (ACP) ปี 2549

-   หลักสูตร Directors Certification Program (DCP) ปี 2545

5.  แพทย์หญิงจันทิมา องค์โฆษิต

-   หลักสูตร Directors Certification Program (DCP) ปี 2551

-   หลักสูตร Finance For Non Finance Director ปี 2547

-   หลักสูตร Directors Accreditation Program (DAP) ปี 2546

6.  นางอุบล จิระมงคล

-   หลักสูตร Directors Accreditation Program (DAP) ปี 2546

7.  นางวรลักษณ์ องค์โฆษิต

-   หลักสูตร Directors Certification Program (DCP) ปี 2551

-   หลักสูตร Finance For Non Finance Director ปี 2547

-   หลักสูตร Directors Accreditation Program (DAP) ปี 2546

8.  นางศิริพรรณ สันธนะพันธ์

-   หลักสูตร Directors Certification Program (DCP) ปี 2551

-   หลักสูตร Directors Accreditation Program (DAP) ปี 2547

-   หลักสูตร Finance For Non Finance Director ปี 2547

  การรวมหรือแยกตำแหน่ง

เนื่องด้วยประธานกรรมการบริษัทฯ คือคุณบัญชา องค์โฆษิต ซึ่งนอกจากเป็นผู้ก่อตั้งบริษัทฯ
ที่เป็นผู้ผลิตชิ้นส่วนอิเล็กทรอนิกส์รายแรกในตลาดหลักทรัพย์แห่งประเทศไทยแล้ว ยังเป็นผู้ที่มีความรู้
ความสามารถ และเป็นผู้เชี่ยวชาญด้านอิเล็กทรอนิกส์ที่มีประโยชน์ต่อบริษัท
จึงเหมาะสมที่จะดำรงตำแหน่งประธานกรรมการและกรรมการผู้จัดการ
เนื่องจากทั้งสองตำแหน่งมีการแบ่งแยกอำนาจ บทบาท และหน้าที่อย่างชัดเจน
และเนื่องจากประธานกรรมการดำรงตำแหน่งเป็นหนึ่งในกรรมการบริษัทฯ
ซึ่งปฏิบัติหน้าที่ร่วมกันเป็นหมู่คณะ ดังนั้น ประธานกรรมการจึงไม่มีอำนาจเหนือกว่ากรรมการท่านอื่นๆ
ดังกฎหมายบริษัทมหาชนได้ระบุหน้าที่ความรับผิดชอบเพิ่มเติมของประธานบริษัทฯไว้ ดังนี้

-   ทำหน้าที่เป็นประธานในการประชุมคณะกรรมการ

-   การลงคะแนนตัดสินโดยผู้มีหน้าที่รับผิดชอบการประชุมในกรณีที่มีคะแนนเสียงเท่ากัน

-   เชิญประชุมคณะกรรมการ

-   ทำหน้าที่เป็นประธานในที่ประชุมสามัญผู้ถือหุ้น

ความขัดแย้งทางผลประโยชน์

คณะกรรมการบริษัทฯ ได้กำหนดนโยบายเกี่ยวกับความขัดแย้งทางผลประโยชน์
โดยกำหนดให้กรรมการหรือผู้บริหารที่มีส่วนเกี่ยวข้องหรือเกี่ยวโยงกับรายการที่อาจจะก่อให้เกิดความขัดแย้งทางผลประโยชน์
(ดังระบุในหลักเกณฑ์ของสำนักคณะกรรมการกำกับหลักทรัพย์และตลาดหลักทรัพย์ (ก.ล.ต) )
ที่กำหนดให้มีการรายงานข้อมูลการถือหลักทรัพย์ต่อตลาดหลักทรัพย์แห่งประเทศไทยทุกครั้งที่มีการเปลี่ยนแปลง

8.5 การดูแลเรื่องการใช้ข้อมูลภายใน

บริษัทฯมีนโยบายและวิธีการในการดูแลผู้บริหาร
และพนักงานในการนำข้อมูลภายในของบริษัทไปใช้เพื่อประโยชน์ส่วนตน
รวมทั้งเพื่อการซื้อขายหลักทรัพย์ในระหว่างที่หลักทรัพย์ของบริษัทเป็นหลักทรัพย์จดทะเบียน ดังนี้

1.  บริษัทฯกำหนดให้มีการป้องกันการนำข้อมูลของบริษัทไปใช้
    โดยกำหนดให้หน่วยงานที่รู้ข้อมูลห้ามนำข้อมูลไปเปิดเผยยังหน่วยงานหรือบุคคลที่ไม่เกี่ยวข้อง

2.  ผู้บริหารของบริษัทฯที่ได้รับข้อมูลทางการเงินของบริษัท
    ต้องไม่ใช้ประโยชน์จากข้อมูลดังกล่าวก่อนที่จะเปิดเผยสู่สาธารณชน
    โดยการกำหนดห้ามผู้บริหารทำการซื้อขายหลักทรัพย์ของบริษัทเป็นระยะเวลา 1 เดือน
    ก่อนที่งบการเงินจะเปิดเผยสู่สาธารณชน

  3. เมื่อหลักทรัพย์ของบริษัทฯเข้าจดทะบียนในตลาดหลักทรัพย์แห่งประเทศไทย
  บริษัทได้กำหนดให้กรรมการและผู้บริหารมีหน้าที่ในการรายงานการถือหลักทรัพย์ในบริษัท
  ตามมาตรา 59 เพื่อให้เป็นไปตามประกาศสำนักงานคณะกรรมการ ก.ล.ต. ที่ สจ. 14/2540
  เรื่องการจัดทำและเปิดเผยรายงานการถือหลักทรัพย์ ลงวันที่ 21 พฤษภาคม 2540
  และได้กำหนดโทษตามพระราชบัญญัติหลักทรัพย์และตลาดหลักทรัพย์ พ.ศ. 2535
  และตามกฎเกณฑ์ข้อกำหนดของตลาดหลักทรัพย์แห่งประเทศไทย รวมถึงได้กำหนดโทษทางวินัย
  สำหรับผู้แสวงหาผลประโยชน์จากการนำข้อมูลภายในบริษัทไปใช้หรือนำไปเปิดเผยจนอาจทำให้บริษัทได้รับความเสียหาย
  โดยพิจารณาลงโทษตามควรแก่กรณี ได้แก่ การตักเตือนด้วยวาจา
  การตักเตือนเป็นลายลักษณ์อักษร การภาคทัณฑ์ ตลอดจนการเลิกจ้างพ้นสภาพการเป็นพนักงาน
  ด้วยเหตุไล่ออก ปลดออกหรือให้ออก ทั้งนี้ การลงโทษจะพิจารณาจากเจตนาของการกระทำ
  และความร้ายแรงของความผิดนั้นๆ

8.6 บุคลากร

ตารางแสดงจำนวนพนักงานของบริษัท

  --------------------------------------------------- -------------------
  บุคลากร                                              จำนวน (คน)

  ผู้บริหาร (ระดับผู้ช่วยผู้จัดการจนถึงกรรมการผู้จัดการ)            32

  พนักงานฝ่ายขายและบริหาร                                70

  พนักงานสายการผลิตในโรงงาน                             664

  พนักงานผลิตเหมาช่วง                                    1040

  รวม                                                 1,806
  --------------------------------------------------- -------------------

ค่าตอบแทน

ณ วันที่ 31 ธันวาคม 2552 บริษัทฯ มีบุคลากรทั้งหมดจำนวน 1,806 คน
บริษัทได้จ่ายค่าค่าตอบแทนให้แก่พนักงานจำนวนทั้งสิ้น 179,072,133.08 ล้านบาท
โดยผลตอบแทนดังกล่าวประกอบด้วย เงินเดือน 167,321,208.11 บาท เงินช่วยเหลือ
4,889,622.00 บาท และเงินกองทุนสำรองเลี้ยงชีพ 6,861,302.97 บาท

นโยบายในการพัฒนาบุคลากร

บริษัทฯจัดให้มีการอบรมและพัฒนาพนักงานโดยสม่ำเสมอเพื่อเพิ่มพูนความรู้ให้กับพนักงานและมีความสำคัญต่อการพิจารณาเลื่อนตำแหน่งพนักงานจะเข้ารับการอบรมตามโครงสร้างการอบรม
ดังต่อไปนี้

1.  การอบรมพนักงานใหม่ (New Staff)

2.  การอบรมพนักงานที่เกี่ยวกับงานที่ทำ (On The Job Training)

3.  การอบรมเพื่อเสริมทักษะและการอบรมพนักงานของส่วนกลาง (Additional Training)